Diari Oficial de la Generalitat Valenciana


Sumari del DOGV 9577, del 18-04-2023 (2023/4135)

DECRET 58/2023, de 14 d'abril, del consell, d'ordenació del sector, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/04/14/58**

### Versions

 18/04/2024 - Actualitat  Text inicial: 19/04/2023 - 17/04/2024 

### Dades del document

Número de DOGV
:   9577

Data del DOGV
:   18-04-2023

Secció del DOGV
:   I. DISPOSICIONS GENERALS

Número del document
:   2023/4135


Data del document
:   14-04-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * explotació agrària
    * superfície de pastures
    * cria de bestiar
    * sector agrari

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 18.04.2024 -**

**Decret 58/2023, de 14 d'abril, del Consell, d'ordenació del sector, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana.**

 

[**(DOGV núm. 9577 de 18.04.2023)**](https://dogv.gva.es/datos/2023/04/18/pdf/2023_4135.pdf)

 

 

**ÍNDEX**

 

**Preàmbul**

**TÍTOL I. Disposicions generals**

**TÍTOL II. Explotacions ramaderes**

**Capítol I. Registre d****’explotacions ramaderes de la Comunitat Valenciana**

**Capítol II. Llibre d****’explotaci****ó**

**Capítol III. Ordenació sectorial a la Comunitat Valenciana**

**Secció I. Normes generals**

**Secció II. Sector porcí**

**Secció III. Sector avícola**

**Secció IV. Sector apícola**

**Secció V. Sector remugadors**

**TÍTOL III. Moviments d****’animals**

**Capítol I. Registre general de moviment de bestiar**

**Capítol II. Documents que emparen el moviment**

**Capítol III. Obligacions generals dels titulars sobre moviments**

**Capítol IV. Moviment d****’èquids a la Comunitat Valenciana**

**Capítol V. Moviment d****’ov****í i capr****í a la Comunitat Valenciana**

**Capítol VI. Moviment de boví a la Comunitat Valenciana**

**Capítol VII. Actuacions en els escorxadors**

**TÍTOL IV. Identificació individual dels animals**

**Capítol I. Registre general d****’identificaci****ó individual d****’animals**

**Capítol II. Identificació individual d****’èquids a la Comunitat Valenciana**

**Capítol III. Identificació individual d****’ov****í-capr****í a la Comunitat Valenciana**

**Capítol IV. Identificació individual de boví a la Comunitat Valenciana**

**Capítol V. Obligacions en matèria d****’identificaci****ó en la retirada i la destrucci****ó de cad****àvers**

**TÍTOL V. Controls**

**TÍTOL VI. Règim sancionador**

**Disposicions addicionals**

**Disposicions transitòries**

**Disposició derogatòria**

**Disposicions finals**

**ANNEX I. Contingut mínim del full de transhumància apícola**

**ANNEX II. Contingut mínim del certificat sanitari de trasllat**

**ANNEX III. Contingut mínim del *conduce* per a trasllat a escorxador.**

 

 

PREÀMBUL

 

I

 

Des de l’inici de l’assumpció de competències autonòmiques per la Generalitat Valenciana, les relatives a la ramaderia han ocupat un lloc rellevant en la gestió de la conselleria competent en la matèria. Les disposicions normatives successives en forma d’ordres i decrets han regulat el desenvolupament de l’activitat ramadera de conformitat amb les peculiaritats de la ramaderia a la Comunitat Valenciana. Les normatives que regulen els registres d’explotacions i moviments de bestiar són de les dècades dels huitanta i noranta, i des de llavors ha canviat molt la ramaderia quant a les exigències de seguretat alimentària, sanitat animal i benestar animal.

La traçabilitat té una importància decisiva per a la protecció del públic consumidor, i és una eina de gestió del risc que contribueix a garantir la salut pública, ja que permet la retirada efectiva de qualsevol producte no segur o sospitós de no ser-ho en qualsevol esclavó de la cadena alimentària. Una traçabilitat eficaç és un element clau de la política de control de malalties. A fi de facilitar l’aplicació eficaç de les normes de prevenció i control de malalties, hi ha d’haver uns requisits d’identificació i registre específics.

La Unió Europea ha establit una normativa abundant, sobretot a partir de 2001, amb la crisi de l’encefalopatia espongiforme bovina, amb la finalitat d’aconseguir la traçabilitat integral dels aliments d’origen animal dins del conegut aforisme «De la granja a la taula»; d’aquesta manera, s’han disposat els mitjans per a garantir la seguretat alimentària, la sanitat animal i el benestar animal.

El Reglament (CE) núm. 178/2002, del Parlament Europeu i del Consell, de 28 de gener de 2002, pel qual s’estableixen els principis i els requisits generals de la legislació alimentària, crea l’Autoritat Europea de Seguretat Alimentària i fixa procediments relatius a la seguretat alimentària; concretament, l’article 18 d’aquest reglament va establir les bases per a la posada en marxa de mètodes de traçabilitat per part de la totalitat de les operadores i els operadors de la cadena alimentària.

El Reglament (UE) 2016/429, del Parlament Europeu i del Consell, de 9 de març de 2016, relatiu a les malalties transmissibles dels animals i pel qual es modifiquen o es deroguen alguns actes en matèria de sanitat animal, estableix, entre altres coses, disposicions generals sobre la responsabilitat dels estats membres d’establir un sistema d’identificació i registre d’animals terrestres en captivitat. Aquest reglament disposa que els estats membres han de crear i mantindre una base de dades informàtica dels animals terrestres en captivitat.

En desplegament d’aquesta normativa comunitària, el Reglament delegat (UE) 2019/2035, de la Comissió, de 28 de juny de 2019, pel qual es completa el Reglament (UE) 2016/429, del Parlament Europeu i del Consell, referent a les normes sobre els establiments que tinguen animals terrestres i les plantes d’incubació, i a la traçabilitat de determinats animals terrestres en captivitat i dels ous per a incubar, estableix disposicions específiques pel que fa a les obligacions relatives a les bases de dades, els requisits detallats d’identificació i registre per a diverses espècies d’animals, entre aquests les exempcions i les condicions d’aquestes i els documents.

D’altra banda, amb la finalitat d’establir normes generals i específiques per a una aplicació uniforme del sistema d’identificació i registre a Europa, el Reglament d’execució (UE) 2021/520, de la Comissió, de 24 de març de 2021, pel qual s’estableixen disposicions d’aplicació del Reglament (UE) 2016/429, del Parlament Europeu i del Consell, i el Reglament d’execució (UE) 2021/963, de la Comissió, de 10 de juny de 2021, pel qual s’estableixen disposicions d’aplicació dels reglaments (UE) 2016/429, (UE) 2016/1012 i (UE) 2019/6, del Parlament Europeu i del Consell, pel que fa a la identificació i el registre d’equins i pel qual s’estableixen models de documents d’identificació per a aquests animals, estableixen normes relatives a les especificacions tècniques per a les bases de dades, els mètodes d’identificació, els documents i formats, i els terminis.

El registre, la identificació, el seguiment i el control dels moviments d’animals són instruments imprescindibles per a la sanitat i el benestar animal, així com per a la seguretat alimentària, i es consideren funcions de control oficial o altres activitats oficials a realitzar pels serveis veterinaris oficials, o per l’organisme delegat o la persona física en qui es delegue, si és el cas, de conformitat amb el Reglament (UE) 2017/625, del Parlament Europeu i del Consell, de 15 de març de 2017, relatiu als controls i altres activitats oficials duts a terme per a garantir l’aplicació de la legislació sobre aliments i pinsos, i de les normes sobre salut i benestar dels animals, sanitat vegetal i productes fitosanitaris.

 

 

II

 

L’entrada en vigor de la Llei 8/2003, de 24 d’abril, de sanitat animal, el Reial decret 728/2007, de 13 de juny, pel qual s’estableix i es regula el Registre general de moviment de bestiar i el Registre general d’identificació individual d’animals, així com la publicació de normativa sectorial específica a escala nacional en matèria de registre i identificació, ha fet necessari revisar i actualitzar la normativa de la Comunitat Valenciana en aquesta matèria i derogar algunes normes autonòmiques que havien quedat obsoletes.

Des de la publicació de la Llei 6/2003, de 4 de març, de la Generalitat, de ramaderia de la Comunitat Valenciana, estava pendent el desplegament reglamentari a escala autonòmica d’alguns dels punts del seu articulat, en particular, l’article 7 sobre l’habilitació del personal veterinari, l’article 30, sobre el format del llibre d’explotació; l’article 46.3, en relació amb els documents sanitaris de trasllat dels animals, o l’article 39, en el qual s’estableix que els animals, així com, si és el cas, els productes d’animals, hauran de ser identificats en les condicions imposades per la reglamentació de la Unió Europea i per les disposicions estatals corresponents, sense perjudici del seu desplegament i la regulació, per part del Govern Valencià, de l’ús i l’aplicació a cada espècie dels diversos sistemes d’identificació establits amb caràcter general.

D’altra banda, la normativa sectorial nacional permet que les comunitats autònomes regulen alguns aspectes en matèria de distàncies o capacitat productiva en determinats sectors productius. En aquest sentit, es pretén regular el màxim de capacitat productiva establit en el Reial decret 306/2020, d’11 de febrer, pel qual s’estableixen normes bàsiques d’ordenació de les granges porcines intensives, i es modifica la normativa bàsica d’ordenació de les explotacions de bestiar porcí extensiu.

A més, de conformitat amb el Reial decret 306/2020, d’11 de febrer, i amb el Reial decret 637/2021, de 27 de juliol, pel qual s’estableixen les normes bàsiques d’ordenació de les granges avícoles, es determinen les distàncies a altres explotacions d’espècies epidemiològicament relacionades o a qualsevol altre establiment o instal·lació que presente un risc higienicosanitari. Pel que fa a l’apicultura, en aplicació de l’article 8.2 del Reial decret 209/2002, de 22 de febrer, pel qual s’estableixen normes d’ordenació de les explotacions apícoles, es permet que les comunitats autònomes establisquen altres distàncies mínimes per a les explotacions apícoles d’autoconsum. Així, mitjançant aquest decret es pretén establir les bases per a regular l’apicultura d’autoconsum en els nuclis urbans.

 

III

 

El present decret s’articula en sis títols amb 63 articles, 7 disposicions addicionals, 3 disposicions transitòries, 1 disposició derogatòria, 2 disposicions finals i 3 annexos.

El títol primer agrupa les disposicions de caràcter general, amb la definició precisa de l’objecte del decret i la regulació de les vies de comunicació amb l’Administració i la protecció de dades de caràcter personal.

El títol segon regula el Registre d’explotacions ramaderes de la Comunitat Valenciana, de conformitat amb les necessitats actuals en matèria de sanitat animal, l’actualització del llibre d’explotació als formats electrònics i l’ordenació sectorial d’algunes espècies ramaderes d’acord amb les peculiaritats d’aquestes produccions a la Comunitat.

El títol tercer regula les condicions en les quals es desenvolupa el moviment d’animals a la Comunitat, i estableix els tipus de documentacions específiques per a cada espècie i els requisits per al moviment.

El títol quart regula els procediments per a la comunicació de la identificació de les diverses espècies animals, incloent-hi els casos en els quals aquests ja són cadàvers.

El títol cinqué regula els controls de l’autoritat competent.

El títol sisé regula el règim sancionador corresponent.

Les disposicions addicionals estableixen diversos preceptes complementaris per a facilitar l’aplicació del que s’estableix en els títols precedents.

La disposició transitòria primera estableix un procediment excepcional per al moviment dels caps de bestiar de lídia.

La disposició transitòria segona estableix el procediment per a resoldre els expedients que poden trobar-se en fase de tramitació.

La disposició transitòria tercera estableix les comunicacions relatives a la identificació individual oví-caprí fins que estiga en funcionament el procediment en la seu electrònica.

La disposició transitòria quarta estableix el procediment per a l’expedició de *conduces* per a trasllat a escorxador fins que estiga en funcionament el procediment en la seu electrònica.

La disposició derogatòria inclou la derogació de cinc ordres i quatre decrets.

 

IV

 

Aquesta norma s’articula sobre els principis de necessitat, eficàcia, proporcionalitat, seguretat jurídica, transparència i eficiència que preveu l’article 129 de la Llei 39/2015, d’1 d’octubre, del procediment administratiu comú de les administracions públiques.

Pel que fa als principis de necessitat i eficàcia, ha quedat prou justificada l’actualització necessària de la normativa al marc jurídic actual, l’adaptació als mitjans informàtics actuals per a la seua eficàcia.

També s’adequa al principi de proporcionalitat, ja que no hi ha una altra alternativa menys restrictiva de drets o que impose menys obligacions a les persones destinatàries, i s’ha procurat, en tot cas, preservar la llibertat econòmica, la unicitat de mercat i la lliure competència.

Quant als principis de seguretat jurídica, transparència i eficiència, aquesta norma és coherent amb la resta de l’ordenament jurídic, s’ha procurat la participació de les parts interessades per mitjà del procés d’informació i participació pública i és transparent, perquè reuneix en una sola norma la normativa dispersa anteriorment.

La present norma es dicta en virtut de les competències de la Generalitat, en concret de l’article 49.1.3a i 49.3. 3a i 4a de l’Estatut d’Autonomia de la Comunitat Valenciana que li atribueixen competència exclusiva, sense perjudici del que es disposa en l’article 149 de la Constitució i de les bases i ordenació de l’activitat econòmica de l’Estat, en matèria de ramaderia i sanitat agrària.

Tot això de conformitat amb el que s’estableix en l’exercici de la potestat reglamentària en l’article 18.f de la Llei 5/1983, de 30 de desembre, de la Generalitat, del Consell, a proposta de la persona titular de la Conselleria d’Agricultura, Desenvolupament Rural, Emergència Climàtica i Transició Ecològica, de conformitat amb l’article 28.c de la Llei 5/1983 esmentada, oïdes les persones representants d’entitats interessades, obtingut l’informe de l’Advocacia de la Generalitat i d’acord amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del 14 d’abril de 2023,

 

**Índex** **▲**

 

DECRETE

 

TÍTOL I  
 Disposicions generals

 

**Article 1. Objecte**

Aquest decret té per objecte:

1. Regular el Registre general d’explotacions ramaderes (REGA) a la Comunitat Valenciana.

2. Regular el Registre general de moviments de bestiar (REMO) a la Comunitat Valenciana.

3. Regular el Registre general d’identificació individual d’animals (RIIA) a la Comunitat Valenciana.

4. Establir el procediment per a la gestió i el règim de comunicacions per al funcionament dels registres REGA, REMO i RIIA.

5. Desplegar els articles 7, 30, 39 i 46.3 de la Llei 6/2003, de 4 de març, de la Generalitat, de ramaderia de la Comunitat Valenciana, pendents de desplegament reglamentari a escala autonòmica.

6. Establir el desplegament reglamentari d’aquells articles de la normativa sectorial nacional d’ordenació porcina, avícola i apícola en els quals es permet a les comunitats autònomes el seu desplegament.

 

**Article 2. Àmbit d****’aplicaci****ó**

El present decret s’aplica en l’àmbit territorial de la Comunitat Valenciana, atenent, segons la matèria objecte d’actuació, el lloc de permanència dels animals o de la seua situació en trànsit, al domicili de les explotacions ramaderes o a la localització de les seues unitats productives, instal·lacions i mitjans de producció, i en general, al lloc de realització de les actuacions relatives als animals o a l’activitat pecuària. Tot això sense perjudici dels efectes que això puga comportar fora de l’àmbit territorial de la Comunitat Valenciana.

 

**Article 3. Definicions**

1. A l’efecte del que es preveu en aquest, seran aplicables les definicions en matèria de ramaderia i sanitat animal contingudes en la normativa vigent comunitària, nacional o autonòmica, així com en les futures modificacions d’aquesta.

2. Així mateix, s’entendrà per:

a) Titular de l’animal: en el cas dels bovins i els equins, tota persona física o jurídica que tinga l’animal sota la seua responsabilitat, fins i tot per un termini limitat, excloent-ne el personal veterinari.

b) *Conduce* per a trasllat a escorxador: document emés per la persona titular o representant d’una explotació ramadera situada a la Comunitat Valenciana que empara el trasllat d’animals des de la seua explotació a un escorxador situat a la Comunitat Valenciana.

 

**Article 4. Comunicació amb l****’Administraci****ó**

1. Les comunicacions amb l’Administració s’efectuaran de conformitat amb el que es disposa en la Llei 39/2015, d’1 d’octubre, del procediment administratiu comú de les administracions públiques.

2. En la seu electrònica de la Generalitat s’establiran els procediments electrònics corresponents per a dur a terme les comunicacions a les quals es fa referència en aquest decret.

3. Les referències a comunicacions en matèria de registre, identificació i moviment fetes en aquest decret adreçades al servei veterinari oficial, s’entendran referides al servei veterinari oficial de l’Oficina Comarcal Agrària corresponent a la ubicació de l’explotació ramadera o a la ubicació dels animals, si és el cas, d’acord amb els procediments establits, llevat que s’indique expressament una altra persona destinatària.

 

**Article 5. Protecció de dades personals**

1. Les dades personals i l’accés a aquestes, a les quals es fa referència en les bases de dades esmentades en el present decret, seran tractades i es regiran d’acord amb el que disposen la Llei 19/2013, de 9 de desembre, de transparència, accés a la informació pública i bon govern; el Reglament 2016/679/UE, del Parlament Europeu i del Consell, de 27 d’abril, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE (Reglament general de protecció de dades o RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. La sotssecretaria de la conselleria competent en les activitats objecte d’aquest decret serà la responsable del tractament de les dades de caràcter personal contingudes en les activitats esmentades, i garantirà:

a) L’aplicació dels principis de protecció de dades que regula l’article 5 de l’RGPD.

b) El compliment del deure d’informació, de conformitat amb els articles 13 i 14 de l’RGPD, amb totes les persones interessades les dades de les quals siguen objecte de tractament de les activitats que regula aquest decret.

c) L’adopció de mesures d’índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, la seguretat i la integritat de les dades, així com les conduents a fer efectives les garanties, les obligacions i els drets reconeguts en el règim jurídic de protecció de dades. Aquestes mesures es correspondran amb les que estableix l’Esquema Nacional de Seguretat.

3. Les persones afectades per les diverses activitats de tractament podran exercir els seus drets d’accés, rectificació i supressió de dades, així com de limitació o oposició del tractament, quan siga procedent, davant de la conselleria competent en la matèria.

4. Les comunicacions de dades que es realitzen a conseqüència de la col·laboració entre administracions públiques es realitzaran d’acord amb la normativa legal d’aplicació.

5. En virtut del que s’estableix en l’article 28.2 de la Llei 39/2015, d’1 d’octubre, la presentació de sol·licituds en els procediments establits faculta la conselleria competent en matèria de sanitat animal per a obtindre les dades i els documents d’altres administracions que tinguen per objecte acreditar el compliment dels requisits exigits. Excepte els supòsits en els quals la base de legitimació es trobe en una obligació legal, la persona interessada s’hi podrà oposar si assumeix l’obligació d’aportar la documentació acreditativa. No obstant això, en els casos en què una norma exigisca el consentiment o l’autorització per part de la persona interessada, la Conselleria l’haurà de sol·licitar de manera expressa.

6. Per al compliment del que es disposa en el paràgraf precedent, la conselleria competent en matèria de sanitat animal habilitarà, en els formularis de recollida de dades i mecanismes que permeten l’oposició de la persona interessada o en els casos legalment exigibles, l’autorització o el consentiment exprés.

 

**Índex** **▲**

 

TÍTOL II  
 Explotacions ramaderes

 

CAPÍTOL I  
 Registre d’explotacions ramaderes de la Comunitat Valenciana

 

**Article 6. Registre informàtic d****’explotacions ramaderes de la Comunitat Valenciana (REGA auton****òmic)**

1. Es crea la base de dades informatitzada del Registre d’explotacions ramaderes de la Comunitat Valenciana (REGA autonòmic).

2. El REGA autonòmic és un registre amb caràcter administratiu, adscrit i gestionat per la direcció general competent en matèria de sanitat animal, i aquesta és la responsable d’atorgar les autoritzacions d’accés a aquest registre.

3. La base de dades esmentada recollirà les dades que consten en el Registre d’explotacions ramaderes de la Comunitat Valenciana, creat per la Llei 6/2003, de 4 de març, de ramaderia de la Comunitat Valenciana, incloent-hi els registres als quals es fa referència en l’article 21 de la llei esmentada, als quals s’assignarà el codi d’explotació segons el que es disposa en l’article 9 d’aquest decret.

4. La informació del registre autonòmic s’integra en la base de dades del Registre General d’Explotacions Ramaderes, de conformitat amb l’article 3 del Reial decret 479/2004, de 26 de març, pel qual s’estableix i es regula el Registre general d’explotacions ramaderes.

5. A més de la informació mínima que exigeix el Reial decret 479/2004, de 26 de març, el REGA autonòmic contindrà informació relativa a:

a. Resultats laboratorials

b. Actuacions de tipus sanitari

c. Inspeccions en l’àmbit de ramaderia

d. Informació sobre els documents de comunicació de resultats de la inspecció veterinària en escorxador

e. Anotació de persones representants per a tramitacions en matèria de ramaderia

f. Anotació de persones inhabilitades per a la tinença d’animals

g. Personal veterinari d’explotació/agrupació de defensa sanitària / habilitat: nom, cognoms, NIF, telèfon i correu electrònic

h. Agrupacions de defensa sanitària

i. Classificació pel tipus d’aptitud productiva

j. Identificació de les naus quan s’exigisca així en els programes nacionals corresponents

k. Informació referent a les instal·lacions ramaderes

l. Altres continguts en matèria de ramaderia que determine la conselleria competent en matèria de sanitat animal

6. Les dades que consten en el registre referents a la persona titular no tenen altres efectes que els administratius derivats de la normativa d’aplicació en matèria d’inscripció en el registre, i no atorguen a les persones altres drets que són aliens a la mera inscripció registral.

 

**Article 7. Règim d****’inscripció o modificació**

1. Les sol·licituds d’inscripció o modificació es formalitzaran en model normalitzat a la disposició de les persones interessades en la seu electrònica de la Generalitat. La sol·licitud s’acompanyarà d’una memòria d’activitat, un programa sanitari subscrit per personal veterinari i el justificant del pagament de la taxa corresponent, així com l’instrument ambiental que es requerisca, si és el cas. Tot això sense perjudici d’una altra documentació que puga ser requerida a conseqüència de la normativa vigent d’aplicació.

2. Els titulars de les explotacions ramaderes, siguen persones físiques o agrupacions o entitats amb o sense personalitat jurídica, hauran de sol·licitar i obtindre la inscripció en el REGA com a requisit previ a l’inici de l’exercici de l’activitat ramadera.

3. Des de l’Oficina Comarcal Agrària en el territori de la qual estiga situada l’explotació o, en el cas de l’apicultura transhumant, en el territori de la qual es trobe el domicili fiscal de la persona titular de l’explotació, s’iniciarà i instruirà el procediment de conformitat amb els articles 22, 24 i la disposició addicional tercera de la Llei 6/2003, de ramaderia de la Comunitat Valenciana, així com els establits reglamentàriament per l’ordenació sectorial de cada espècie o grup d’espècies i per tota la legislació que li siga aplicable.

4. L’alta de les explotacions ramaderes i de les seues unitats de producció, l’alta de noves espècies i les modificacions assimilades a l’alta de conformitat amb l’article 24 de la Llei 6/2003, de 4 de març, hauran de ser autoritzades per al seu funcionament mitjançant una inscripció en el REGA amb la resolució prèvia de la direcció general amb competències en matèria de sanitat animal o de la persona en la qual s’haja delegat la competència d’inscripció. Per a la resta de les modificacions que se sol·liciten, sempre que complisquen el que es disposa en la normativa vigent que els siga aplicable, bastarà amb l’anotació d’aquestes en el REGA i la notificació corresponent a la persona interessada.

5. Una vegada anotada la inscripció o la modificació sol·licitada en el Registre d’explotacions ramaderes de la Comunitat Valenciana, l’autoritat competent de l’Oficina Comarcal Agrària lliurarà a la persona titular de l’explotació el full L del llibre d’explotació o l’actualització corresponent d’aquest, si és el cas, de conformitat amb el capítol II del títol II d’aquest decret.

6. La cancel·lació de l’activitat en el REGA s’efectuarà de conformitat amb els supòsits establits en l’article 25 de la Llei 6/2003, de 4 de març, mitjançant una resolució de la direcció general amb competències en matèria de sanitat animal o de la persona en la qual s’haja delegat la competència de cancel·lació.

7. Quan es tracte d’entitats sense personalitat jurídica, haurà de constar expressament, juntament amb la sol·licitud, els compromisos assumits per cada membre de l’agrupació. En qualsevol cas, s’haurà de nomenar una persona representant o apoderada única de l’entitat amb poders suficients per a complir les obligacions que corresponguen a l’entitat esmentada.

 

**Article 8. Canvis de titularitat**

1. Per a dur a terme la transmissió de la titularitat d’una explotació ramadera inscrita en el REGA, es requerirà la presentació de la sol·licitud signada per l’anterior i la nova persona titular segons model normalitzat a la disposició de les persones interessades en la seu electrònica de la Generalitat. La sol·licitud s’acompanyarà d’un programa sanitari subscrit per personal veterinari, un justificant del pagament de la taxa corresponent i una memòria d’activitat si aquesta ha canviat respecte a l’anterior persona titular. Tot això sense perjudici d’una altra documentació que puga ser requerida a conseqüència de la normativa vigent d’aplicació.

2. Des de l’Oficina Comarcal Agrària en el territori de la qual estiga situada l’explotació o, en el cas de l’apicultura transhumant, en el territori de la qual es trobe el domicili fiscal de la persona titular de l’explotació, s’iniciarà i instruirà el procediment de conformitat amb l’article 23 de la Llei 6/2003, de 4 de març.

3. Quan la sol·licitud de la transmissió de la titularitat no corresponga a tota l’explotació ramadera en conjunt, sinó que es limite només a una o diverses de les unitats productives de l’explotació, es considerarà una segregació de l’explotació a l’efecte de l’exigència dels requisits establits en els articles 22 i 24 i de la disposició addicional tercera de la Llei 6/2003, de ramaderia de la Comunitat Valenciana, així com els establits reglamentàriament per l’ordenació sectorial de cada espècie o grup d’espècies i per tota la legislació que li siga aplicable.

4. Els canvis de titularitat requeriran ser autoritzats mitjançant la seua anotació en REGA, prèvia emissió de resolució de la direcció general amb competències en matèria de sanitat animal o de la persona en la qual s’haja delegat la competència d’autorització.

5. Una vegada anotat el canvi de titularitat en REGA, s’entregarà, des de l’Oficina Comarcal Agrària, a la nova persona titular de l’explotació el full L del llibre d’explotació conforme al capítol II del títol II del present decret.

 

**Article 9. Assignació del codi d****’identificaci****ó a les explotacions ramaderes**

1. La direcció general amb competències en matèria de sanitat animal o la persona en qui s’haja delegat la competència d’inscripció assignarà un codi d’explotació ramadera únic per a cada una de les explotacions ramaderes, tal com estan definides en la Llei 6/2003, de 4 de març, que complisquen els requisits dels articles 22 i 24 i de la disposició addicional tercera, així com els establits reglamentàriament per l’ordenació sectorial de cada espècie o grup d’espècies i per tota la legislació que li siga aplicable.

2. Si les unitats de producció es troben en el mateix emplaçament (instal·lacions o ubicacions que es puguen englobar en un recinte únic, sota un mateix tancat perimetral) i tenen la mateixa persona titular, es consideraran unitats de producció d’una mateixa explotació, amb un únic codi d’explotació. En cas d’una explotació situada en parcel·les confrontants de diversos municipis de la mateixa província o entre províncies de la Comunitat Valenciana, el codi d’explotació serà el corresponent al municipi on radique la major part de l’explotació quant a capacitat productiva.

3. Si les unitats de producció d’una mateixa persona titular es troben en diversos emplaçaments que no es poden englobar en un recinte únic, es consideraran explotacions independents, a les quals hauran d’assignar-se codis d’explotació diferents, sempre que complisquen les condicions que estableix la Llei 6/2003, de 4 de març, i la resta de normativa que els siga aplicable, amb atenció especial a les distàncies de seguretat sanitària.

4. En el cas excepcional que una mateixa persona titular tinga dues o més unitats de producció pròximes i que puguen considerar-se una única unitat epidemiològica, però que, a causa de l’existència de camins, carreteres o alguna parcel·la intermèdia que no siga de la seua propietat, no puguen englobar-se dins del mateix tancat, podran considerar-se i registrar-se com una única explotació i se li assignarà el mateix codi d’explotació, sempre que es gestionen sota un mateix programa sanitari.

 

**Article 10. Anotació d****’inhabilitats per a la tinen****ça d****’animals en el REGA**

1. En el Registre d’explotacions ramaderes de la Comunitat Valenciana s’anoten les persones amb sancions administratives o condemnes per sentència penal de caràcter ferm d’inhabilitació especial per a l’exercici de l’activitat o l’ofici directament o indirectament relacionada amb la tinença d’animals.

2. Durant el període de temps que dure la sanció administrativa o la sentència penal de caràcter ferm, les persones incloses en el registre esmentat com a inhabilitades no podran ser propietàries d’animals ni titulars d’explotacions, establiments i instal·lacions d’animals inscrits en el Registre d’explotacions ramaderes de la Comunitat Valenciana.

3. Des de l’Oficina Comarcal Agrària es consultarà en el REGA la inexistència d’inhabilitació, prèviament a l’inici del procediment d’alta o canvi de titularitat.

4. L’entitat gestora del Registre supramunicipal d’animals de companyia consultarà la inexistència d’inhabilitació de manera que es comprove i impedisca qualsevol alta o canvi de titular a favor de persones inhabilitades.

 

**Article 11. Anotació de persones representants en matèria de ramaderia en el REGA**

1. En el Registre d’explotacions ramaderes de la Comunitat Valenciana s’anoten les persones representants per a tramitacions en matèria ramaderia.

2. En el cas de les entitats, així com en el de les persones físiques que ho sol·liciten, s’anotaran en el REGA les dades de les persones que les representen i s’indicaran les actuacions concretes en matèria de ramaderia per a les quals s’atorga el poder de representació.

3. La representació s’atorgarà de conformitat amb l’article 5 de la Llei 39/2015, d’1 d’octubre, del procediment administratiu comú de les administracions públiques, mitjançant qualsevol mitjà vàlid en dret que deixe constància fidedigna de la seua l’existència. A aquest efecte, s’entendrà acreditada la representació feta mitjançant un apoderament apud acta, efectuat per compareixença personal o compareixença electrònica en la seu electrònica corresponent, o per mitjà de l’acreditació de la seua inscripció en el registre electrònic de persones representants de la Generalitat.

 

**Article 12. Explotacions no registrades o modificacions no registrades**

1. En els casos en què, després de l’aplicació del procediment establit en els articles 27 i 28 de la Llei 6/2003, de 4 de març, s’efectua la inscripció de noves instal·lacions o una modificació registral prèviament no autoritzada en el REGA i hi ha animals clandestins en aquesta sense identificar o d’origen no conegut, en cap cas aquests animals que no tenen traçabilitat ni tampoc els seus productes podran comercialitzar-se per a consum humà ni traslladar-se a altres explotacions, excepte a escorxador, si és el cas, per a autoconsum, de conformitat amb l’apartat 2 d’aquest article.

2. En el cas de les espècies porcina, avícola, cunícola, ovina i caprina, la permanència dels animals clandestins trobats no podrà superar el cens d’animals destinats a autoconsum, i la capacitat màxima que s’inscriurà en el REGA serà la corresponent a les places establides en la definició d’autoconsum de la normativa sectorial corresponent i, si no n’hi ha, la que estableix l’article 26 d’aquest decret. L’excedent d’animals presents en l’explotació, no identificats ni reconegut el seu origen, no s’inscriuran en el REGA com a d’autoconsum, hauran d’anar destinats a la matança i la destrucció, de conformitat amb la normativa en matèria de subproductes d’origen animal no destinats al consum humà (SANDACH).

3. Una vegada inscrita l’explotació o la modificació en el REGA, depenent del tipus d’espècies que es troben amb anterioritat a la inscripció en el registre, s’identificaran els animals d’acord amb el que es descriu a continuació:

a. Als animals de l’espècie equina que no es troben identificats segons la normativa en matèria d’identificació equina, se’ls identificarà de conformitat amb la normativa vigent i l’organisme emissor els expedirà un document d’identificació equina (DIE) marcant en la secció corresponent «equí no destinat a sacrifici per a consum humà»; situació que al seu torn quedarà gravada en el Registre d’identificació individual animal (RIIA).

b. Als animals de l’espècie equina que ja estiguen identificats de conformitat amb la normativa en matèria d’identificació equina, es marcaran com a «equí no destinat al sacrifici per al consum humà» en la secció corresponent del DIE i en el Registre d’identificació individual animal (RIIA).

c. En les espècies porcina, avícola, cunícola, ovina i caprina, els animals hauran d’identificar-se de conformitat amb la normativa vigent corresponent a cada espècie.

4. En cas que la persona titular decidisca exercir l’activitat comercial, haurà de sacrificar tots els animals de l’explotació i adquirir animals amb un origen i una qualificació coneguts i de conformitat amb la normativa en vigor.

 

**Índex** **▲**

 

CAPÍTOL II  
 Llibre d’explotació

 

**Article 13. Llibre d****’explotaci****ó**

1. Hauran de portar un llibre d’explotació els titulars de les explotacions, els establiments i les instal·lacions d’animals inscrits en el Registre d’explotacions ramaderes de la Comunitat Valenciana.

2. Sense perjudici de les obligacions que puguen establir-se en altres disposicions aplicables, estaran eximits de portar el llibre d’explotació:

a) Els escorxadors, excepte en les espècies en les quals la normativa sectorial ho exigisca.

b) Les places de bous o les ubicacions en les quals se celebren festejos taurins.

c) Les pastures associades a una explotació de producció i reproducció.

d) Mercats, fires, concursos, subhastes i exposicions temporals d’animals.

e) Aquells en els quals la normativa els eximisca.

 

**Article 14. Obligacions de les persones titulars en relació amb el llibre d****’explotaci****ó**

1. La persona titular haurà de portar i mantindre degudament actualitzat el llibre d’explotació.

2. El llibre haurà d’estar disponible i immediatament accessible als serveis veterinaris oficials o personal veterinari amb delegació de funcions de control oficial i a petició de les autoritats amb delegacions de competències en matèria sanitària, almenys durant tres anys a partir de l’última anotació, a excepció de les dades referides a medicaments i pinsos medicamentosos, que hauran d’estar-ho durant un període mínim de cinc anys.

 

**Article 15. Contingut mínim del llibre d****’explotaci****ó i format**

1. El llibre d’explotació podrà portar-se en format paper o per mitjans informàtics, sempre que incloga els continguts mínims establits en la normativa vigent.

2. El llibre d’explotació estarà format per:

a) Una caràtula denominada «full L», que serà expedida i signada pel servei veterinari oficial. En el cas dels llibres d’explotació a través de mitjans informàtics, el full L del llibre d’explotació el signarà digitalment el servei veterinari oficial i el lliurarà telemàticament a la persona interessada. El format del full L s’autoritzarà mitjançant una ordre de la conselleria competent en matèria de sanitat animal.

b) Els fulls generals i específics en funció del tipus d’explotació, l’espècie i la classificació zootècnica inclouran almenys els continguts mínims establits en la normativa vigent i que es desenvoluparan mitjançant una ordre de la conselleria competent en matèria de sanitat animal.

3. En cas de pèrdua del llibre d’explotació, la persona titular o el seu representant haurà de registrar la sol·licitud del duplicat d’aquest dirigida a la seua oficina comarcal agrària, on se li lliurarà un nou full L en el qual conste que és un «duplicat».

4. A excepció del full L, el format dels fulls generals i específics serà lliure. No obstant això, s’establirà en la seu electrònica de la Generalitat, a la disposició de les persones interessades, uns models de fulls generals i específics que es poden utilitzar amb el contingut mínim establit per la normativa vigent.

5. En el cas de l’espècie avícola, la informació referent als apartats del llibre d’explotació podrà reflectir-se en el full de registre del ramat.

 

**Índex** **▲**

 

CAPÍTOL III  
 Ordenació sectorial a la Comunitat Valenciana

 

Secció I. Normes generals

 

**Article 16. Distàncies a altres explotacions d****’esp****ècies relacionades epidemiol****ògicament o a qualsevol altre establiment o instal****·laci****ó que presente un risc higienicosanitari**

1. A partir de l’entrada en vigor del present decret, les explotacions porcines de nova instal·lació, així com les seues ampliacions, a més de les distàncies mínimes establides en el Reial decret 306/2020, d’11 de febrer, entre explotacions de porcí, hauran de respectar les següents distàncies mínimes respecte a les explotacions avícoles existents:

a) 2.000 metres respecte de les explotacions avícoles de selecció i de recria d’aus de cria de selecció.

b) 1.000 metres respecte de les explotacions avícoles de multiplicació i de recria d’aus de cria o aus d’explotació.

c) 700 metres respecte a les explotacions avícoles ecològiques i explotacions de gallines criades al aire lliure de producció d’ous.

d) 600 metres respecte de la resta d’explotacions avícoles no incloses en les lletres a, b i c del present punt 1. Aquesta distància podrà reduir-se a la meitat en el cas que les explotacions porcines i/o avícoles afectades tinguen una capacitat inferior a 120 unitats de bestiar major (UBM).

2. A partir de l’entrada en vigor del present decret, les explotacions porcines existents amb anterioritat a l’entrada en vigor del Reial decret 306/2020, d’11 de febrer, que no disposen de depòsit d’emmagatzematge de fem o que, si en tenen, aquest no siga suficient per a emmagatzemar la capacitat requerida normativament, i que els resulte impossible instal·lar un depòsit nou dins de l’espai delimitat pel clos perimetral de l’explotació, podran complir la capacitat d’emmagatzematge establida normativament mitjançant un depòsit situat fora del clos de l’explotació que preferentment se situarà, si pot ser, com més pròxim millor a l’explotació porcina. La instal·lació de depòsits de fem de porcí que es pretenguen situar fora del clos de l’explotació porcina haurà de complir els requisits establits en l’apartat 2.a.1r de l’article 5 i en el punt 1 de l’article 9 del Reial decret 360/2020, d’11 de febrer, i, a més, hauran de:

a) Respectar les següents distàncies mínimes respecte de les explotacions avícoles existents:

1. 2.000 metres respecte de les explotacions avícoles de selecció i de recria d’aus de cria de selecció.

2. 1.000 metres respecte de les explotacions avícoles de multiplicació i de recria d’aus de cria o aus d’explotació.

3. 700 metres respecte a les explotacions avícoles ecològiques i explotacions de gallines criades al aire lliure de producció d’ous.

4. 500 metres respecte de les explotacions avícoles no incloses en els apartats 1r, 2n i 3r del present punt 2.a.

5. 250 metres respecte de les explotacions avícoles no incloses en els apartats 1r, 2n i 3r del present punt 2.a, sempre que el depòsit dispose d’una cobertura del 100 %.

b) Respectar les següents distàncies mínimes respecte d’altres explotacions porcines existents:

1. 2.000 metres respecte de les explotacions de selecció, multiplicació, recria de reproductors, transició de reproductores nul·lípares, centres de recollida de semen i explotacions de quarantena.

2. 500 metres respecte de les explotacions porcines no incloses en l’apartat 1r del present punt 2.b.

3. 250 metres respecte de les explotacions porcines no incloses en l’apartat 1r del present punt 2.b, sempre que el depòsit de fem presente una cobertura del 100 %.

3. Les distàncies exigides en el present article no s’aplicaran en les explotacions porcines i avícoles d’autoconsum i reduïdes.

4. A més, les distàncies exigides en el present article no s’aplicaran en el cas que l’ampliació de l’explotació porcina o avícola, o la instal·lació dels depòsits de fem de porcí fora del clos de l’explotació, no supose reducció de distàncies respecte de les explotacions avícoles i/o porcines existents.

 

**Índex** **▲**

 

Secció II. Sector porcí

 

**Article 17. Límit de capacitat productiva en les explotacions porcines intensives de grup tercer**

1. En aplicació del que es disposa en l’article 3.3 del Reial decret 306/2020, d’11 de febrer, les explotacions de bestiar porcí intensiu de la Comunitat Valenciana classificades en el grup tercer, sempre que complisquen el que es disposa en la normativa vigent que els siga aplicable, podran incrementar la seua capacitat màxima a 864 unitats de bestiar major (UBM).

2. No serà aplicable el que es disposa en el paràgraf anterior en les zones declarades a la Comunitat Valenciana com a d’alta densitat porcina o com a zones vulnerables en els termes establits per la normativa vigent sobre protecció de les aigües contra la contaminació produïda pels nitrats.

 

**Article 18. Zones d****’alta densitat porcina**

1. Es podran qualificar com a zones d’alta densitat porcina les zones on hi haja una alta concentració d’explotacions porcines en les quals no es complisca la distància entre aquestes que exigeix la normativa sectorial per ser explotacions registrades amb anterioritat a l’entrada en vigor de la normativa esmentada.

2. Aquesta qualificació, amb una valoració prèvia de l’estatus sanitari i epidemiològic de la zona afectada, del nombre d’explotacions porcines i de la capacitat productiva d’aquestes per hectàrea, i oïdes les organitzacions professionals agràries i les associacions empresarials implantades en el sector industrial porcí, la formularà la direcció general amb competències en matèria de sanitat animal mitjançant una resolució, que es publicarà en el *Diari Oficial de la Generalitat Valenciana* i que inclourà expressament els motius pels quals s’ha determinat la zona d’alta densitat porcina.

3. En les zones declarades d’alta densitat porcina no podrà autoritzar-se, independentment de la seua classificació zootècnica, la nova instal·lació d’explotacions de l’espècie porcina ni l’ampliació de les ja existents.

4. En les zones declarades d’alta densitat porcina, a

més del compliment dels requisits establits per la normativa aplicable al sector porcí, totes les explotacions de porcí d’engreix de transició de porquets hauran de:

a. Disposar d’un programa sanitari en comú.

b. Establir un calendari comú de criances.

 

**Índex** **▲**

 

Secció III. Sector avícola

 

**Article 19. Zones d****’alta densitat av****ícola de pollastres d****’engreix**

1. Es podran qualificar com a zones d’alta densitat avícola de pollastres d’engreix les zones on hi haja una alta concentració d’explotacions avícoles de pollastres d’engreix on no es complisca la distància entre aquestes que exigeix la normativa sectorial, per ser explotacions registrades amb anterioritat a l’entrada en vigor de la normativa esmentada.

2. Aquesta qualificació, amb una valoració prèvia de l’estatus sanitari i epidemiològic de la zona afectada, del nombre d’explotacions avícoles i de la capacitat d’aquestes per hectàrea, i oïdes les organitzacions professionals agràries i les associacions empresarials implantades en el sector industrial avícola, la formularà la direcció general amb competències en matèria de sanitat animal mitjançant una resolució, que es publicarà en el *Diari Oficial de la Generalitat Valenciana* i que inclourà expressament els motius pels quals s’ha determinat la zona d’alta densitat avícola de pollastres d’engreix.

3. En les zones declarades d’alta densitat avícola de pollastres d’engreix, a més del compliment dels requisits establits per la normativa d’aplicació al sector avícola, totes les explotacions avícoles de pollastres d’engreix hauran de:

a) Establir un calendari comú de criances, que fixarà els intervals de temps durant els quals es podran introduir pollets d’un dia i traure pollastres d’engreix per a escorxador. Aquests intervals no podran ser superiors a deu dies per a les entrades, i a dotze per a les eixides. En qualsevol cas, cada cicle de criança no podrà ser superior a onze setmanes per als sistemes de cria en galliner interior.

b) Disposar d’un programa sanitari comú.

c) Establir un calendari comú de retirada de fem o un compromís de no emmagatzematge d’aquest en l’explotació.

4. El calendari de criances i el calendari de retirada de fem o el compromís de no emmagatzematge, si és el cas, serà elaborat de comú acord entre les persones representants de les corresponents empreses integradores i les persones titulars de les explotacions ramaderes, i en el cas de no estar integrats, per les persones titulars de les explotacions ramaderes. Haurà de registrar-se segons el que es disposa en l’article 4 del present decret, perquè l’avalue el servei veterinari oficial.

5. El calendari s’haurà de presentar almenys una vegada per any, i es podran presentar modificacions posteriors sempre que es comuniquen abans d’haver iniciat el cicle productiu objecte de les modificacions esmentades.

6. En les explotacions de pollastres d’engreix situades en una zona declarada d’alta densitat que no s’hagen inclòs en el calendari en comú de criances i de retirada de fem, les entrades de pollets les haurà d’autoritzar el servei veterinari oficial, i l’eixida dels pollastres d’engreix s’haurà d’acreditar mitjançant certificats sanitaris de trasllat expedits exclusivament pel servei veterinari oficial esmentat.

7. En les zones declarades d’alta densitat avícola de pollastres d’engreix no podrà autoritzar-se, independentment de la seua classificació zootècnica, la nova instal·lació d’explotacions avícoles ni l’ampliació de les ja existents.

 

**Article 20. Règim especial d****’inscripci****ó en el REGA per a aus captives**

1. De conformitat amb l’article 84 del Reglament (UE) 2016/429, del Parlament Europeu i del Consell, de 9 de març de 2016, relatiu a les malalties transmissibles dels animals i pel qual es modifiquen o es deroguen alguns actes en matèria de sanitat animal, els titulars d’establiments que tinguen aus en captivitat hauran de registrar els seus establiments en el REGA, sense perjudici de les exempcions que s’establisquen, si és el cas, en la normativa, nacional o comunitària, i en aquest cas caldrà ajustar-se al que es disposa en aquestes últimes.

2. El registre s’efectuarà amb la presentació prèvia d’una comunicació, d’acord amb el procediment que disposa l’article 4 d’aquest decret, a la qual s’ha d’adjuntar una declaració responsable amb la informació següent:

a. Nom i cognoms / raó social i adreça de la persona titular

b. Ubicació de l’establiment i coordenades

c. Descripció de les instal·lacions

d. Categories, espècies i capacitat

e. Tipus d’establiment

f. Personal veterinari de referència al qual poder recórrer en cas d’aparició de problemes sanitaris concrets

3. S’entendrà per au en captivitat tota au diferent de la de corral, mantinguda en captivitat per raons diferents de les enumerades per a aus de corral en l’apartat 9 de l’article 4 del Reglament (UE) 2016/429, del Parlament Europeu i del Consell, de 9 de març 2016, incloent-hi les destinades a mostres, carreres, exhibicions, concursos, reproducció o venda.

4. A les aus de companyia, les aus de parcs zoològics, així com les aus de producció, no se’ls podrà aplicar el règim especial de registre al qual es fa referència en aquest article, i en aquests casos s’haurà de registrar de conformitat amb el que dispose la normativa que li siga aplicable.

5. La presentació de les comunicacions la podran fer les persones titulars dels establiments esmentats o la federació o l’associació corresponent que els represente, sempre que li hagen atorgat prèviament el poder de representació per a fer-ho.

6. La inscripció en el REGA suposarà l’assignació del codi d’identificació al qual es fa referència en l’article 9 d’aquest decret.

7. Les persones titulars dels establiments que tinguen aus en captivitat, o la persona representant d’aquestes, hauran de comunicar al servei veterinari oficial qualsevol canvi relatiu a les dades a les quals es fa referència en l’apartat 2 d’aquest article, així com el cessament d’activitat, si és el cas. Tot això, de conformitat amb el procediment que disposa l’article 4 d’aquest decret, per a actualitzar-les en la base dades REGA.

8. Les persones titulars dels establiments que tinguen aus en captivitat estaran exemptes de l’obligació de disposar del llibre d’explotació al qual es fa referència en el capítol II del títol II d’aquest decret.

9. La conselleria competent en matèria de sanitat animal disposarà en la seu electrònica de la Generalitat d’un model de comunicació a la disposició de les persones interessades, amb els camps a emplenar per a aquest registre.

 

**Article 21. Règim especial d****’inscripci****ó en el REGA per a aus de corral d****’autoconsum**

1. De conformitat amb el Reial decret 637/2021, de 27 de juliol, pel qual s’estableixen les normes bàsiques d’ordenació de les granges avícoles, les persones titulars de les explotacions d’aus de corral d’autoconsum estaran obligades a efectuar una comunicació prèvia a l’oficina comarcal agrària de la conselleria amb competències en matèria de ramaderia, perquè s’incloguen en el REGA.

2. En la comunicació prèvia esmentada s’haurà d’identificar el personal veterinari de referència al qual poder recórrer en cas que hi haja problemes sanitaris concrets.

3. La inscripció en el REGA suposarà l’assignació del codi d’identificació al qual es fa referència en l’article 9 d’aquest decret.

4. Les persones titulars d’explotacions d’aus de corral d’autoconsum estaran exemptes de l’obligació de disposar del llibre d’explotació al qual es fa referència en el capítol II del títol II d’aquest decret.

5. La conselleria competent en matèria de sanitat animal disposarà en la seu electrònica de la Generalitat d’un model de comunicació a la disposició de les persones interessades, amb els camps a emplenar per a aquest registre.

 

**Índex** **▲**

 

Secció IV. Sector apícola

 

**Article 22. Distàncies entre assentaments apícoles a la Comunitat Valenciana**

1. Per a determinar distàncies mínimes caldrà ajustar-se al que es disposa en el Reial decret 209/2002, de 22 de febrer, pel qual s’estableixen normes d’ordenació de les explotacions apícoles o, si és el cas, en la normativa sectorial nacional en vigor que siga aplicable.

2. A més, a la Comunitat Valenciana, excepte en els assentaments de menys de 26 bucs, la ubicació de qualsevol assentament apícola respectarà, respecte d’un altre establit legalment anteriorment de persona titular diferent, les distàncies mínimes següents:

a. En zones de cultius arboris de regadiu, 100 metres lineals.

b. En zones de cultius arboris de secà, 500 metres lineals.

c. En zones d’arbustos i plantes herbàcies, 500 metres lineals.

 

**Article 23. Apicultura urbana**

1. En els nuclis urbans on hi haja una ordenança municipal que permeta i regule l’apicultura urbana, en el cas d’explotacions apícoles d’autoconsum amb un nombre igual o inferior a tres bucs, es permetrà una reducció de les distàncies establides en el Reial decret 209/2002, de 22 de febrer, sempre que es complisquen els requisits següents:

a. a) No s’autoritzarà la tinença de bucs d’abelles en les plantes baixes i primeres altures de les edificacions i les cases de la ciutat, excepte per als supòsits amb finalitats experimentals i didàctiques, sempre que disposen d’una tanca d’almenys dos metres d’alçària al seu voltant.

b) A partir del segon pis, i sempre que l’altura al sòl viari no siga inferior a 5 metres, només es podran instal·lar bucs si la distància de l’abellar als habitatges confrontants és d’almenys 4 metres, i d’1,5 metres de la vora exterior de la terrassa o el balcó. Les abelles hauran de tindre una línia de vol lliure d’obstacles, amb una distància frontal mínima de 10 metres.

c) En els terrats dels edificis es podran instal·lar bucs urbans d’autoconsum, sempre que, amb l’autorització prèvia de tots els veïns, no s’interferisca en el pas a estenedors o antenes, estiguen senyalitzats convenientment i disposen d’un tancat d’almenys 2 metres d’alçària que garantisca una trajectòria ascendent de vol. La distància entre abellers d’aquest tipus serà igual o superior a un radi de 150 metres. L’abellar buscarà la màxima proximitat a les cantonades de les vies públiques. L’orientació de la boca, i del vol, serà preferentment frontal a les voreres.

d) Seran condicions mínimes, en qualsevol cas, que el buc estiga aïllat del sòl almenys 20 centímetres i que les abelles disposen en tot moment d’aigua neta i d’ombra en l’època estival. Així mateix, els bucs s’hauran de situar en el radi de 500 metres d’espais verds que sumen almenys dues hectàrees de superfície o que es troben en una ubicació a menys de 200 metres del límit perimetral urbà amb zones rurals.

2. Prèviament a la inscripció obligatòria en el Registre d’explotacions ramaderes de la Comunitat Valenciana (REGA), s’haurà de disposar de l’autorització corresponent per part de l’autoritat competent municipal, que serà la responsable de comprovar els requisits establits en aquest article, així com altres requisits possibles que es determinen en les ordenances municipals, si és el cas.

 

**Índex** **▲**

 

Secció V. Sector remugadors

 

**Article 24. Condicions dels corrals d****’allotjament on hi ha els caps de bestiar de l****ídia abans de la seua participació en els festejos tradicionals**

1. Els corrals on s’hagen d’allotjar els caps de bestiar de lídia abans de la participació immediata d’aquests en els festejos taurins tradicionals, amb una autorització prèvia de l’ajuntament on se situen, hauran de disposar d’un codi de registre en el Registre d’explotacions ramaderes de la Comunitat Valenciana.

2. Prèviament a l’assignació del codi de registre en el REGA, mitjançant un control oficial es comprovarà que es disposa de corrals adequats, i s’entenen com a tals la instal·lació, fixa o desmuntable, destinada a allotjar els caps de bestiar de lídia, que serveix per a mantindre els caps de bestiar i d’on ixen i on tornen a entrar en el transcurs de l’espectacle.

3. Els corrals esmentats podran situar-se en corrals permanents de places de bous, en corrals de places portàtils, en instal·lacions ex professo que consten de diversos corrals, corralets i passadissos de maneig, o en llocs habilitats que servisquen per a mantindre els caps de bestiar de lídia i d’on isquen aquests per a realitzar l’espectacle taurí i es puguen utilitzar per als controls sanitaris o d’identificació, si és el cas.

4. S’estableixen com a condicions mínimes dels corrals, almenys, les següents:

a. Disposar de prou espai en funció de la capacitat d’animals que s’hagen d’allotjar i que els permeta girar-se.

b. Disposar de suficient ventilació i de llum per a poder comprovar l’estat dels animals en qualsevol moment del dia, així com d’una teulada o zona ombrejada que els protegisca de les inclemències del temps.

c. No hi ha d’haver ixents o vores que puguen causar ferides als animals.

d. Disposar de sòl antilliscant i de llit amb palla, serradures o altres materials per a donar un suport als animals.

e. Disposar de menjadores en el cas que els caps de bestiar hagen d’estar més de 24 hores en els corrals.

f. Disposar de punts de subministrament d’aigua.

g. Hauran d’estar nets i desinfectats després de cada festeig.

h. Disposar d’un accés adequat que garantisca la necessària mobilitat i les condicions de seguretat per al maneig i reconeixement dels animals.

 

**Article 25. Inscripció de ramaderies de lídia en el REGA**

1. Per a inscriure en el REGA una explotació de boví d’aptitud lídia, caldrà actuar de conformitat amb l’article 2 del Reial decret 186/2011, de 18 de febrer, pel qual es regula la qualificació sanitària de les ramaderies i les explotacions de caps de bestiar de lídia i el moviment dels animals pertanyents a aquestes.

2. Les explotacions del tipus «producció i reproducció» amb la classificació zootècnica «reproducció per a producció de carn» que acrediten que els seus animals són de la raça lídia mitjançant el certificat d’inscripció de la ramaderia en el llibre genealògic, s’inscriuran en el REGA amb el «tipus boví brau» i el nom del llibre genealògic al qual pertanyen. 

3. Les explotacions del tipus «producció i reproducció» amb la classificació zootècnica d’«engreixadors» i les explotacions del tipus «centres de concentració» que acrediten que els seus animals estan inscrits en el llibre genealògic, s’inscriuran en el REGA amb el «tipus boví brau».

4. Les explotacions del tipus «pastures» que acrediten que els animals procedeixen d’una unitat principal amb una ramaderia inscrita en el llibre genealògic, s’inscriuran en el REGA amb el «tipus boví brau».

5. Les persones titulars de les explotacions ramaderes hauran de comunicar al servei veterinari oficial el canvi de llibre genealògic de la seua ramaderia, en el termini màxim d’un mes des del canvi, per a l’actualització corresponent en el REGA.

 

**Article 26. Explotacions d****’autoconsum i capacitat redu****ïda de remugadors**

1. En l’àmbit de la Comunitat Valenciana, sense perjudici de la normativa nacional o comunitària, i en aquest cas caldrà ajustar-se al que es disposa en aquestes últimes, s’entendrà per:

a) Explotació d’autoconsum de boví: aquella la producció de la qual s’utilitza per a satisfer les necessitats del consum familiar de l’explotació, en cap cas comercialitza els animals o la carn d’aquests i no supera els dos vedells d’engreix en cas de bovins, sense disposar de reproductors.

b) Explotació d’autoconsum d’oví i caprí: aquella la producció de la qual s’utilitza per a satisfer les necessitats del consum familiar de l’explotació, en cap cas comercialitza els animals o la carn d’aquests i no supera el cens de vint femelles reproductores amb els seus productes i un mascle reproductor.

c) Explotació de capacitat reduïda de boví: és la que té una capacitat que no supera les cinc UBM.

d) Explotació de capacitat reduïda d’oví i caprí: és la que té una capacitat que no supera un UBM en el cas dels engreixadors, i cinc UBM en la resta de les explotacions.

2. En explotacions amb diverses espècies, el conjunt d’animals de l’explotació no podrà superar les cinc UBM per a ser considerada de capacitat reduïda.

 

**Índex** **▲**

 

TÍTOL III  
 Moviments d’animals

 

CAPÍTOL I  
 Registre general de moviment de bestiar

 

**Article 27. Registre general de moviment de bestiar (REMO autonòmic)**

1. Es manté, d’acord amb aquest decret, el registre informàtic de moviment de bestiar de la Comunitat Valenciana (REMO autonòmic), creat per l’Ordre de 5 de desembre de 2007, de la Conselleria d’Agricultura, Pesca i Alimentació, per la qual es regula la gestió del Registre general de moviments de bestiar i el Registre general d’identificació individual d’animals a la Comunitat Valenciana.

2. El REMO autonòmic està adscrit a la direcció general competent en matèria de sanitat animal i gestionat per aquesta, i és la responsable d’atorgar les autoritzacions d’accés al registre esmentat.

3. La informació del registre autonòmic esmentat s’integra en la base de dades del REMO nacional, de conformitat amb l’article 3 del Reial decret 728/2007, de 13 de juny.

 

**Índex** **▲**

 

CAPÍTOL II  
 Documents que emparen el moviment

 

**Article 28. Full de transhumància apícola**

1. Els apicultors que practiquen la transhumància fora de l’àmbit de la Comunitat Valenciana d’acord amb el Reial decret 209/2002, de 22 de febrer, podran realitzar-la mitjançant una comunicació registrada dirigida a l’oficina comarcal agrària on radique el registre de la seua explotació, amb una antelació mínima d’una setmana sobre la data de començament del primer moviment de bucs, del programa de trasllats previst per als tres mesos següents.

2. L’autoritat competent del lloc d’origen transmetrà, en el termini més breu possible, a l’autoritat competent del lloc de destinació els programes de trasllats que els afecten, així com les incidències o les alteracions del programa que s’hagen produït.

3. El full de transhumància apícola, una vegada visat pel servei veterinari oficial, haurà d’adjuntar-se al llibre de registre d’explotació apícola i acompanyar els bucs en els desplaçaments. Contindrà, almenys, les dades que figuren en l’annex I i haurà de conservar-se durant un mínim de tres anys a partir de l’última anotació.

4. Per als trasllats de transhumància dins de la Comunitat Valenciana, la persona titular haurà d’anotar el moviment en el llibre d’explotació, en el qual reflectirà les dates d’inici i fi de l’assentament, el nombre de bucs, el municipi, la finca o el paratge i les coordenades de l’assentament. El llibre acompanyarà el trasllat dels bucs i tindrà validesa com a document sanitari, de conformitat amb l’article 46.3 de la Llei 6/2003, de 4 de juny.

 

**Article 29. Certificat sanitari de trasllat d****’animals**

1. Sense perjudici de les exempcions que preveu aquest decret o una altra normativa aplicable en vigor, amb una sol·licitud prèvia de la persona titular de l’explotació o del seu representant, el trasllat d’animals procedents d’una explotació ramadera i amb destinació a una altra explotació, a un escorxador o a un mercat i, en qualsevol cas, sempre que abandonen el seu terme municipal, haurà d’acompanyar-se del certificat sanitari de trasllat expedit pel servei veterinari oficial o habilitat, si és el cas.

2. El període de vigència del certificat sanitari de trasllat serà de set dies naturals per als trasllats tant per a dins com per a fora de la Comunitat Valenciana, tots comptats des de l’endemà de l’expedició.

3. El que es disposa en l’apartat 2 del present article serà en tot cas sense perjudici del que es disposa en el Reial decret 637/2021, de 27 de juliol, que estableix la realització d’una inspecció ante mortem en l’explotació d’origen en els tres dies anteriors a l’arribada a l’escorxador. El certificat de la inspecció ante mortem esmentada s’haurà d’annexar al certificat sanitari de trasllat dels animals que van destinats a l’escorxador i haurà d’ajustar-se al contingut mínim establit en la normativa d’aplicació.

4. L’expedició del certificat sanitari oficial de moviment es farà, amb caràcter general, per mitjà de l’aplicació informàtica del Registre general de moviment de bestiar (d’ara en avant, REMO). Només excepcionalment, el certificat el podrà formalitzar el servei veterinari oficial o habilitat, en suport paper amb la seua signatura manual, quan es comprove la impossibilitat tècnica o material d’accés electrònic a l’aplicació que dona suport al registre de moviments. Llevat d’excepcions degudament motivades, els certificats manuals s’hauran de registrar en el REMO com més prompte millor.

5. El certificat sanitari de moviment constarà d’un original i dues còpies si aquest s’emet de manera manual, i de tres exemplars quan l’emissió d’aquest es faça per mitjà de l’aplicació informàtica REMO. Un exemplar acompanyarà la partida en tot moment fins a l’explotació de destinació, l’altre exemplar es quedarà en l’explotació d’origen i el tercer serà per a l’arxiu electrònic del servei veterinari oficial o habilitat, depenent de qui haja sigut l’expedidor del certificat esmentat. En el supòsit d’expedició d’un certificat sanitari manual, el document original serà el que acompanyarà la partida, una de les còpies es quedarà en l’explotació d’origen i l’altra còpia serà per a l’arxiu del servei veterinari oficial o habilitat, depenent de qui haja sigut l’expedidor del certificat esmentat.

6. Les persones titulars de les explotacions d’origen i destinació de cada moviment, o les persones posseïdores dels animals, així com els serveis veterinaris oficials o habilitats, si és el cas, hauran de conservar l’exemplar del document de moviment durant almenys tres anys des de la data en què aquest s’haja produït.

7. El certificat sanitari de trasllat que haurà d’acompanyar els animals en els desplaçaments, en tot cas, serà conforme a la legislació vigent i inclourà el contingut mínim establit en l’annex II.

8. El servei veterinari oficial o habilitat, si és el cas, excepte per motius de benestar animal, només expedirà el certificat sanitari de trasllat si l’explotació d’origen dels animals no està subjecta a restriccions de moviment i està sota control sanitari, i no haurà d’haver-hi en aquesta, ni en el seu municipi, cap malaltia infectocontagiosa subjecta a declaració oficial que impedisca l’expedició dels animals detallats en el certificat esmentat.

9. Els certificats sanitaris de trasllat s’expediran a les persones titulars o representants de les explotacions registrades en el Registre d’explotacions ramaderes de la Comunitat Valenciana.

10. No obstant el que disposa l’apartat anterior, específicament per als establiments dedicats a la pràctica eqüestre o els centres on s’allotgen cavalls de titularitat diferent de la titularitat de l’explotació, els certificats sanitaris de trasllat es podran expedir també, amb el coneixement de la persona titular de l’explotació, a les persones titulars dels animals situats en les explotacions ramaderes registrades de conformitat amb aquest decret, sempre que la titularitat de l’animal estiga actualitzada en la base de dades RIIA i l’èquid acredite el compliment del programa sanitari d’acord amb el pla anual zoosanitari establit per la direcció general amb competències en matèria de sanitat animal.

11. No seran vàlids els certificats sanitaris de trasllat en els quals no consten totes les dades.

12. Es consideraran animals indocumentats els que realitzen el trasllat sense disposar de certificat sanitari de trasllat quan aquest resulte preceptiu, així com els que es traslladen a una destinació diferent de la que figure anotada en l’esmentat certificat sanitari de trasllat.

 

**Article 30. *Conduce* per a trasllat a escorxador**

1. El trasllat dels animals de proveïment procedents

d’una explotació inclosa en una agrupació de defensa sanitària ramadera o d’explotacions qualificades sanitàriament i amb destinació a escorxadors situats en l’àmbit de la Comunitat Valenciana, sempre que el bestiar circule únicament dins d’aquest àmbit i les circumstàncies epizootiològiques ho permeten, podrà ser emparat sanitàriament per un *conduce* per a trasllat a escorxador. A més, l’explotació d’origen haurà de complir les obligacions estipulades en el pla anual zoosanitari establit per la direcció general competent en matèria de sanitat animal.

2. Els animals hauran d’anar identificats correctament, de conformitat amb la normativa vigent per a cada espècie ramadera i sense que s’observe en aquests cap anomalia de tipus infectocontagiosa o parasitària o que comprometa el seu benestar animal.

3. S’utilitzarà un *conduce* per a trasllat a escorxador per a cada enviament i per a cada espècie, i aquest haurà d’acompanyar la partida traslladada des de l’eixida de l’explotació fins a l’entrada en escorxador.

4. Cada *conduce* per a trasllat a escorxador constarà de dos exemplars, un que acompanyarà la partida en tot moment fins a l’escorxador de destinació i un altre que es quedarà en l’explotació d’origen.

5. El període de vigència del document serà de dos dies naturals, a comptar des de l’endemà del dia de l’expedició.

6. No obstant el que es disposa en l’article 4 d’aquest decret, l’expedició de *conduces* per a trasllat a escorxador la podrà dur a terme la persona titular de l’explotació ramadera o el seu representant únicament a través de mitjans electrònics en el procediment establit per a fer-ho, en la seu electrònica de la Generalitat.

7. No seran vàlids els *conduces* per a trasllat a escorxador en què no consten totes les dades mínimes establides en l’annex III.

8. Es consideraran animals indocumentats els que es traslladen a una destinació diferent de l’escorxador que figure anotat en el *conduce* per a trasllat a escorxador, i en aquest cas caldrà ajustar-se al que es disposa en l’article 47 de la Llei 6/2003, de ramaderia de la Comunitat Valenciana.

9. En el cas de l’espècie equina, només podran estar emparats per un *conduce* per a trasllat a escorxador els animals que complisquen els requisits establits en l’article 37 d’aquest decret.

10. Quan les circumstàncies sanitàries o epidemiològiques ho aconsellen, la direcció general amb competències en matèria de sanitat animal podrà suspendre la utilització de *conduces* per a trasllat a escorxador com a documentació de trasllat, i en aquest cas caldrà ajustar-se al que es disposa en l’article 46 de la Llei 6/2003, de ramaderia de la Comunitat Valenciana.

 

**Article 31. Document d****’identificaci****ó equina (DIE)**

1. En el cas d’èquids situats en explotacions ramaderes o nuclis zoològics inscrits en el Registre d’explotacions ramaderes de la Comunitat Valenciana, el DIE podrà emparar el moviment de l’èquid en els desplaçaments a conseqüència de la seua participació en activitats esportives, culturals, turístiques i d’esplai, incloent-hi la seua participació en fires, concursos o exposicions temporals regulades pel Decret 77/2010, de 30 d’abril, del Consell, o per la normativa que ho regule i es publique amb posterioritat, per tot el territori de la Comunitat Valenciana, a peu o en un mitjà de transport autoritzat, sempre que es donen les condicions següents:

a) Que la titularitat de l’animal estiga actualitzada en la base de dades RIIA.

b) Els moviments d’eixida de l’explotació i el retorn a aquesta, així com els moviments d’entrada i eixida en l’explotació de destinació temporal, hauran de reflectir-se en el llibre de registre de l’explotació quan els moviments esmentats es duguen a terme en un període de temps superior al d’un dia i impliquen pernoctació.

c) El trasllat de l’èquid té lloc des de la seua explotació d’origen, i una vegada conclosa la seua participació en l’activitat, té lloc el retorn a aquesta en un termini no superior a trenta dies naturals.

d) El DIE haurà de contindre la informació sanitària que establisca la normativa legal vigent en matèria de sanitat animal per a l’espècie equina en cada moment i, en particular, haurà de tindre consignades les vacunacions i els controls sanitaris obligatoris. No tindran validesa els DIE que no s’ajusten als requisits establits en la normativa en vigor que els corresponga.

e) Les persones propietàries o posseïdores d’equins que estiguen emparats amb el DIE en els desplaçaments hauran de complir les obligacions següents:

1r. Complir el programa sanitari establit per la normativa legal vigent en cada cas per al bestiar equí, i consignar la informació sanitària en l’apartat corresponent del DIE, d’acord amb els requisits establits en la normativa esmentada.

2n. Respectar les restriccions al moviment d’equins que establisca l’autoritat competent en matèria de sanitat animal.

2. Els èquids situats en explotacions equines inscrites en el Registre d’explotacions ramaderes de la Comunitat Valenciana podran ser objecte de moviment a una clínica o un hospital veterinari, acompanyats del seu DIE, de conformitat amb el que es disposa en l’apartat 1, amb l’excepció que no hi haurà termini màxim per al retorn a origen. En cas que els animals presenten simptomatologia de malaltia infectocontagiosa, patologies o lesions que afecten el seu benestar durant el desplaçament, el trasllat haurà de fer-se sota control de personal veterinari, després d’haver efectuat el diagnòstic, el tractament o les actuacions corresponents, si és el cas.

3. Quan les circumstàncies sanitàries o epidemiològiques ho aconsellen, la direcció general amb competències en matèria de sanitat animal podrà suspendre la utilització del DIE com a documentació de trasllat, i en aquest cas caldrà ajustar-se al que es disposa en l’article 46 de la Llei 6/2003, de ramaderia de la Comunitat Valenciana.

4. Els moviments que impliquen un canvi en l’explotació en la qual se situa l’èquid, que no es troben dins dels supòsits i els terminis permesos en aquest article o en els supòsits del Reial decret 577/2014, de 4 de juliol, pel qual es regula la targeta de moviment equina, hauran d’estar emparats pel certificat sanitari de trasllat corresponent

5. Els èquids nascuts fins al 30 de juny de 2009 de conformitat amb les decisions 96/623/CEE o 2000/68/CEE, identificats amb un passaport en lloc d’un document d’identificació equina, i que estiguen situats en explotacions ramaderes inscrites en el Registre d’explotacions ramaderes de la Comunitat Valenciana, podran desplaçar-se acompanyats del seu passaport segons el que es disposa en el present article.

 

**Article 32. Targeta de moviment equina (TME)**

Amb independència del que s’estableix en l’article 31, els moviments d’èquids dins del territori nacional podran estar emparats per la targeta de moviment equina segons el que es disposa en el Reial decret 577/2014, de 4 de juliol, pel qual es regula la targeta de moviment equina, si bé els moviments d’eixida de l’explotació i de retorn a aquesta, així com els d’entrada i eixida en la de destinació temporal, hauran de quedar registrats en el llibre de registre de l’explotació.

 

**Article 33. Excepció per transhumància a peu per a aprofitament de pastures**

En els casos d’explotacions de tipus extensiu que practiquen transhumància a peu per a aprofitar pastures o restes de collites, sempre que siga dins de la mateixa comarca veterinària i limítrofes, que el bestiar no estiga subjecte a restriccions sanitàries i que complisca el pla anual zoosanitari establit per la direcció general amb competències en matèria de sanitat animal, podrà estar exempt de l’obligació que el bestiar vaja acompanyat del certificat sanitari de trasllat al qual es fa referència en l’article 29.

 

**Índex** **▲**

 

CAPÍTOL III  
 Obligacions generals dels titulars sobre moviments

 

**Article 34. Confirmació dels moviments d****’entrada en l****’explotaci****ó**

1. La persona titular de l’explotació ramadera, o el seu representant legal, haurà de comunicar al servei veterinari oficial els moviments de bestiar que es produïsquen en la seua explotació.

2. La comunicació s’haurà de fer d’acord amb el procediment que s’establisca en la seu electrònica de la Generalitat, en el termini màxim de set dies naturals des que tinga lloc l’entrada dels animals, sense perjudici de les excepcions que establisca la normativa per a cada tipus de moviment o espècie i/o per la documentació d’empara del moviment esmentat.

 

**Article 35. Comunicació de modificacions en els moviments**

1. En cas que el certificat sanitari de trasllat l’emeta el servei veterinari oficial o habilitat amb caràcter previ al moviment, i quan amb posterioritat a aquesta emissió, per circumstàncies excepcionals i motivades, les dades relatives a la data d’eixida, el transportista, el mitjà de transport o el nombre d’animals siguen diferents de les que s’hagen comunicat en el moment de formalitzar la sol·licitud del document, la persona titular de l’explotació d’origen haurà de comunicar aquests canvis al servei veterinari oficial o habilitat esmentat, en el termini de dos dies hàbils des de la data d’eixida dels animals.

2. El canvi de nombre d’animals només podrà ser inferior al sol·licitat inicialment, i en cap cas el canvi de data podrà fer-se fora del període autoritzat pel certificat sanitari d’origen corresponent.

 

**Article 36. Comprovació de la identitat dels animals a l****’arribada a l****’explotaci****ó**

1. La persona titular de l’explotació de destinació d’un moviment haurà de comunicar al servei veterinari oficial, en el mínim temps possible i, en qualsevol cas, abans dels dos dies hàbils des de l’arribada dels animals, la no correspondència entre la identificació individual dels animals rebuts i els indicats en el document de moviment que els acompanye, en el cas d’espècies amb identificació individual obligatòria, i en el cas de les espècies en les quals en el document de moviment només haja de figurar la identificació dels animals per lots, la no correspondència entre la identificació dels animals rebuts, incloent-hi les dades de categoria i espècie, i el document de moviment que els acompanye.

2. La no comunicació al servei veterinari oficial de les irregularitats en matèria d’identificació dels animals i la seua documentació de trasllat comportarà l’assumpció de la responsabilitat per part de la persona titular de l’explotació.

 

**Índex** **▲**

 

CAPÍTOL IV  
 Moviment d’èquids a la Comunitat Valenciana

 

**Article 37. Moviment d****’èquids amb destinaci****ó a escorxador**

Únicament podrà expedir-se documentació sanitària de trasllat a escorxador per a consum humà d’animals provinents d’explotacions ramaderes inscrites en el Registre d’explotacions ramaderes de la Comunitat Valenciana que complisquen tots els requisits següents:

a) Que es tracte d’explotacions d’algun dels tipus següents:

1r. Tipus «producció i reproducció» amb la classificació zootècnica d’explotació de reproducció per a producció de carn o d’engreix.

2n. Tipus «centres de concentració» o «tractants o operadors comercials», sempre que els animals d’aquestes explotacions tinguen l’origen en explotacions de producció i reproducció amb les classificacions zootècniques de reproducció per a producció de carn o d’engreix.

b) No haurà d’estar classificat com a animal no destinat al sacrifici per al consum humà en el DIE ni en el Registre d’identificació individual animal (RIIA).

c) En el cas d’èquids als quals, d’acord amb l’article 45.3 d’aquest decret, se’ls haja expedit un duplicat amb suspensió de l’estatus d’animal destinat al sacrifici per al consum humà, s’haja superat el termini de sis mesos des de la data d’inici de suspensió reflectit en el DIE i en el Registre d’identificació individual animal (RIIA).

 

**Article 38. Moviment d****’èquids amb destinaci****ó vida**

En les explotacions equines de la Comunitat Valenciana inscrites en el REGA amb el tipus «producció i reproducció» i amb la classificació zootècnica d’explotació de reproducció per a producció de carn o d’engreix, només es permetrà l’entrada d’equins que no estiguen classificats com a animal no destinat al sacrifici per al consum humà en el DIE i en el RIIA i que, a més, procedisquen d’explotacions inscrites en el REGA, com algun dels tipus següents:

a) Tipus «producció i reproducció» i classificació zootècnica de reproducció per a producció de carn o d’engreix.

b) Tipus «centres de concentració» o «tractants o operadors comercials», sempre que els animals d’aquestes explotacions tinguen l’origen en explotacions de producció i reproducció amb les classificacions zootècniques de reproducció per a producció de carn o d’engreix.

 

**Índex** **▲**

 

CAPÍTOL V  
 Moviment d’oví i caprí a la Comunitat Valenciana

 

**Article 39. Sol·licitud de certificats sanitaris de trasllat de les espècies ovina i caprina**

1. La persona titular de l’explotació o la persona representant, quan sol·licite, de conformitat amb l’article 29, l’expedició d’un certificat sanitari de trasllat d’animals subjectes a identificació individual, haurà d’adjuntar a la sol·licitud esmentada un fitxer informatitzat que reculla la informació dels identificadors individuals dels animals objecte del trasllat. El format de l’esmentat fitxer estarà disponible en la seu electrònica de la Generalitat.

2. El fitxer al qual es fa referència en l’apartat anterior no serà necessari si la sol·licitud del certificat sanitari de trasllat la fa el titular a través de mitjans electrònics, mitjançant l’enllaç establit en la seu electrònica de la Generalitat.

 

**Índex** **▲**

 

CAPÍTOL VI  
 Moviment de boví a la Comunitat Valenciana

 

**Article 40. Moviment de boví de lídia a festejos taurins**

1. Els serveis veterinaris oficials o habilitats només expediran el certificat sanitari de trasllat de caps de bestiar de lídia a espectacles taurins quan aquests esdeveniments estiguen degudament autoritzats per l’autoritat competent en espectacles taurins.

2. Els caps de bestiar de lídia que participen en festejos taurins tradicionals sense sacrifici, realitzaran el seu trasllat emparat per un certificat sanitari de trasllat acompanyat d’una llista amb la relació de les identificacions individuals dels animals, prèviament validat pel servei veterinari oficial o habilitat, en el qual hi haja correlació entre el número de cròtal i el codi genealògic.

3. Després del fi de la celebració d’un festeig taurí tradicional sense sacrifici, el servei veterinari oficial o habilitat, segons siga procedent, serà el responsable de l’expedició del certificat sanitari de trasllat dels animals amb destinació a l’explotació d’origen.

4. En el cas d’animals amb destinació a festejos taurins tradicionals amb posterior sacrifici dels animals en escorxador, el certificat sanitari de trasllat haurà d’incloure la identificació individual dels animals i s’haurà d’acompanyar dels cròtals de cada animal i del document d’inscripció corresponent en el Llibre genealògic de la raça bovina de lídia.

5. No es podran expedir, a excepció dels esquellers, certificats sanitaris de trasllat que emparen el trasllat de caps de bestiar de lídia a festejos taurins tradicionals ni a altres explotacions de caps de bestiar de lídia sense que conste el codi genealògic en la documentació d’acompanyament.

6. Tampoc es podrà expedir documentació sanitària que empare el trasllat de caps de bestiar de lídia a escorxador després de la celebració de festejos taurins tradicionals sense que conste el codi genealògic en la documentació d’acompanyament.

 

**Índex** **▲**

 

CAPÍTOL VII  
 Actuacions en els escorxadors

 

**Article 41. Confirmació dels sacrificis en escorxador**

1. En els desplaçaments dels animals a escorxador, la confirmació de l’arribada dels animals s’entendrà que s’efectua quan es comunica el sacrifici dels animals en l’escorxador per mitjà de l’aplicació RIIA-REMO autonòmica, de conformitat amb el Reial decret 728/2007, de 13 de juny.

2. Per a dur a terme el que disposa el punt 1 d’aquest article, les autoritats competents dels escorxadors radicats en l’àmbit territorial de la Comunitat Valenciana disposaran d’accés a RIIA-REMO autonòmic i podran confirmar els moviments rebuts o carregar, mitjançant un fitxer, les dades dels animals sacrificats. El format de l’esmentat fitxer estarà disponible en la seu electrònica de la Generalitat.

3. L’autoritat competent de l’escorxador establirà el sistema més adequat perquè, després del sacrifici dels animals, s’assegure la recuperació dels mitjans d’identificació i es garantisca, en particular, que l’identificador electrònic no arribe a la cadena alimentària, així com la seua desactivació o, quan siga procedent, la destrucció.

4. Els sacrificis d’animals positius a proves sanitàries oficials, o sospitosos de malaltia infectocontagiosa o parasitària i d’haver-los subministrat productes alimentosos o zootècnics no autoritzats, incloent-hi els buits per motiu sanitari, hauran de dur-los a terme en escorxadors autoritzats les autoritats competents en matèria de sanitat animal previ informe favorable i vinculant de l’autoritat competent en matèria de salut pública. Els animals estaran emparats en el trasllat a l’escorxador per un document d’autorització expedit pel servei veterinari oficial o habilitat.

5. En els casos que preveu l’apartat 4, la persona titular de l’explotació o l’operador o operadora comercial haurà de comunicar de manera fefaent a l’escorxador, amb un mínim de dos dies d’antelació, que es traslladaran els animals, i haurà d’especificar-ne la condició sanitària.

 

**Índex** **▲**

 

TÍTOL IV  
 Identificació individual dels animals

 

CAPÍTOL I  
 Registre general d’identificació individual d’animals

 

**Article 42. Registre general d****’identificaci****ó individual d****’animals (RIIA auton****òmic)**

1. Es manté, d’acord amb aquest decret, el Registre informàtic d’identificació individual d’animals a la Comunitat Valenciana (RIIA autonòmic), creat per l’Ordre de 5 de desembre de 2007, de la Conselleria d’Agricultura, Pesca i Alimentació, per la qual es regula la gestió del Registre general de moviments de bestiar i el Registre general d’identificació individual d’animals a la Comunitat Valenciana.

2. El RIIA autonòmic està adscrit i gestionat per la direcció general competent en matèria de sanitat animal, i aquesta és la responsable d’atorgar les autoritzacions d’accés al registre esmentat.

3. La informació del registre autonòmic esmentat està integrada en la base de dades del RIIA nacional, de conformitat amb l’article 4 del Reial decret 728/2007, de 13 de juny.

4. A més, en el RIIA autonòmic s’emmagatzemarà l’historial sanitari i vacunal dels animals identificats individualment.

5. En relació amb la identificació individual d’altres espècies no recollides en aquest decret, caldrà ajustar-se al que es disposa en la normativa nacional i comunitària que siga aplicable.

 

**Índex** **▲**

 

CAPÍTOL II  
 Identificació individual d’èquids a la Comunitat Valenciana

 

**Article 43. Organisme delegat per a l****’expedici****ó i el lliurament dels documents d****’identificaci****ó equina**

1. Per als èquids diferents dels recollits en els apartats 2 i 3 de l’article 22 del Reglament d’execució (UE) 2021/963, de 10 de juny de 2021, situats en explotacions registrades en el Registre d’explotacions ramaderes de la Comunitat Valenciana, correspondrà l’expedició i el lliurament del document d’identificació d’èquids a l’organisme delegat al qual, de conformitat amb el Reglament (UE) 2017/625, de 15 de març de 2017, relatiu als controls i altres activitats oficials realitzats per a garantir l’aplicació de la legislació sobre aliments i pinsos, i de les normes sobre salut i benestar dels animals, sanitat vegetal i productes fitosanitaris, la direcció general amb competències en matèria de sanitat animal haja delegat la funció consistent en l’expedició i el lliurament dels documents d’identificació equina.

2. L’organisme delegat garantirà que el personal veterinari col·laborador que duga a terme la identificació d’èquids tinga els coneixements suficients mitjançant la superació d’un curs de formació en identificació equina supervisat per la direcció general competent en matèria de sanitat animal, així com mitjançant una declaració del compromís de compliment de la normativa d’aplicació en matèria d’identificació i registre de l’espècie equina.

3. Els èquids hauran d’identificar-se abans d’un any després de la data de naixement i, en qualsevol cas, abans d’abandonar l’explotació de naixement, sense perjudici de les excepcions previstes en la normativa vigent en matèria d’identificació equina.

4. Si l’equí es troba fora del termini obligatori per a la identificació establit en la normativa vigent en matèria d’identificació equina o davant de qualsevol altre cas de detecció d’incompliments en matèria d’identificació, el personal veterinari col·laborador de l’organisme delegat informarà la persona titular de l’animal de la seua obligació de comunicació de la incidència al servei veterinari oficial amb la finalitat que aquest autoritze, si és el cas, la identificació.

5. L’organisme delegat disposarà dels mitjans tècnics i humans suficients que garantisquen el funcionament adequat, i estarà subjecte al control, la supervisió i les directrius de la direcció general competent en matèria de sanitat animal.

6. La direcció general competent en matèria de sanitat animal establirà els mecanismes que garantisquen una coordinació efectiva i eficaç amb l’organisme delegat i sotmetrà el funcionament d’aquest a una auditoria del sistema que en verifique la fiabilitat i el funcionament correcte.

7. Es revocarà la delegació de funcions per a l’expedició i el lliurament dels documents d’identificació equina a l’organisme delegat en cas que s’incomplisquen les condicions per les quals s’haja atorgat la delegació, així com per l’incompliment d’altres requisits establits en aquest decret i en la normativa aplicable en matèria d’identificació i registre de l’espècie equina.

8. La direcció general competent en matèria de sanitat animal serà la responsable de l’assignació dels codis dels transponedors per a la identificació dels èquids que es duguen a terme en explotacions localitzades a la Comunitat Valenciana.

9. A la Comunitat Valenciana no s’autoritzarà la identificació equina mitjançant l’aplicació de la marca auricular electrònica. En cas d’animals identificats amb marca auricular electrònica procedents d’una altra comunitat autònoma en la qual estiga autoritzat aquest tipus d’identificació, es considerarà vàlida la identificació esmentada, però en tots els casos de pèrdua de la marca auricular, la substitució d’aquesta s’haurà de fer per mitjà d’un duplicat del transponedor, que serà de tipus injectable.

10. Sense perjudici del que es disposa en l’article 63 del present decret, quan l’organisme delegat al qual es fa referència en el punt 1 del present article detecte i confirme l’incompliment o mala praxi en l’exercici de les funcions en matèria d’identificació del personal veterinari col·laborador, haurà de prescindir d’aquelles funcions de col·laboració relacionades amb la identificació equina d’aquest personal veterinari.

 

**Article 44. Base de dades del Registre general d****’identificaci****ó individual d****’èquids**

1. L’organisme delegat al qual es fa referència en l’article 43 comunicarà de manera immediata la informació de l’alta de l’animal o un altre tipus de canvis corresponents a aquest a la direcció general amb competències en matèria de sanitat animal de la manera que aquesta determine per a incloure-ho en el RIIA

2. L’organisme delegat tindrà accés informàtic immediat al Sistema Integral de Traçabilitat Animal (SITRAN) per a obtindre la informació que li competisca, d’acord amb la normativa legal aplicable en matèria de protecció de dades de caràcter personal.

 

**Article 45. Duplicats dels documents d****’identificaci****ó equina**

1. Quan l’organisme delegat al qual es fa referència en l’article 43 expedisca un duplicat del document d’identificació equina d’acord amb el que s’estableix en la normativa vigent en matèria d’identificació equina, marcarà clarament el document com a «duplicat del DIE» i classificarà l’animal equí com a animal no destinat al sacrifici per al consum humà.

2. La informació sobre el duplicat del document d’identificació emés i la classificació de l’animal equí s’introduiran, tenint en compte el número permanent únic, en la base de dades de l’organisme delegat, i tindrà reflex immediat tant en la base de dades autonòmica com en la base de dades central.

3. No obstant això, l’organisme delegat a la Comunitat Valenciana qualificarà l’estatus d’«animal destinat al sacrifici per al consum humà» d’un animal equí, durant només un període de sis mesos, quan es complisquen els requisits següents:

a. Que es tracte d’èquids situats en explotacions inscrites en el REGA amb algun dels tipus següents:

1r. Tipus «producció i reproducció» amb la classificació zootècnica d’explotació de reproducció per a producció de carn o d’engreix.

2n. Tipus «centres de concentració» o «tractants o operadors comercials», sempre que els animals d’aquestes explotacions tinguen l’origen en explotacions de producció i reproducció amb les classificacions zootècniques de reproducció per a producció de carn o d’engreix.

b. Que la persona titular presente, juntament amb la sol·licitud de duplicat, en els trenta dies següents a la data declarada de pèrdua del document d’identificació, un certificat veterinari, subscrit per personal veterinari en exercici lliure de la professió, en el qual manifeste fefaentment que la situació de l’animal com a destinat al sacrifici per al consum humà no ha resultat compromesa, especialment per cap tractament medicoveterinari.

 

**Article 46. Duplicat del microxip equí**

1. Immediatament quan es detecte inactivació de l’identificador electrònic d’un èquid diferent dels contemplats en els apartats 2 i 3 de l’article 22 del Reglament d’execució (UE) 2021/963, de 10 de juny de 2021, i sempre que l’identificador electrònic conste de 23 dígits decimals, la persona titular de l’animal a través del personal veterinari col·laborador de l’organisme expedidor tramitarà la petició del duplicat.

2. El remarcatge de l’èquid es farà amb el mateix codi d’identificació que l’identificador inicial, amb l’única diferència que es trobarà incrementant en un el dígit reservat al comptador de duplicats.

3. Una vegada el personal veterinari col·laborador de l’organisme delegat faça el remarcatge, l’organisme esmentat transmetrà la informació a la direcció general amb competències en matèria de sanitat animal per a reflectir-lo immediatament tant en la base de dades autonòmica com en la base de dades central.

 

**Article 47. Comunicació de la mort en les explotacions ramaderes**

1. La persona titular de l’èquid, en un termini màxim de set dies naturals, serà la responsable de comunicar al servei veterinari oficial, la mort de l’animal d’acord amb el procediment disposat en l’article 4 del present decret, per a enregistrar-ho en la base de dades RIIA.

2. En cas d’èquids identificats en un altre país i morts a la Comunitat Valenciana que no estiguen donats d’alta en RIIA, des del servei de la direcció general amb competències en matèria de sanitat animal es remetrà la informació a la subdirecció general en matèria de sanitat i traçabilitat animal Ministeri d’agricultura, pesca i alimentació.

 

**Article 48. Explotacions que allotgen èquids la titularitat dels quals és diferent de la persona titular de l****’explotaci****ó**

Les persones titulars de les explotacions ramaderes que allotgen en les seues instal·lacions èquids dels quals no són titulars, només podran admetre en les seues instal·lacions animals identificats i amb la documentació corresponent d’acord amb la normativa aplicable en vigor. A més, hauran de portar un registre de les persones titulars dels èquids allotjats en les seues instal·lacions i de la identificació dels animals esmentats.

 

**Índex** **▲**

 

CAPÍTOL III  
 Identificació individual d’oví-caprí a la Comunitat Valenciana

 

**Article 49. Comunicació de la identificació individual dels animals de les espècies ovina-caprina**

1. El personal veterinari responsable de l’explotació o el personal veterinari d’agrupació de defensa sanitària ramadera, en nom de la persona titular de l’explotació, comunicarà les dades identificatives dels animals als quals efectue la implantació del cròtal auricular i l’identificador electrònic, tant en el cas d’animals nascuts en l’explotació com en el cas d’animals provinents de països comunitaris, així com els importats de països tercers. La persona titular de l’explotació haurà de comunicar a l’esmentat personal veterinari les altes dels animals amb l’antelació necessària per a complir el termini de comunicació establit en l’apartat 2 del present article.

2. El personal veterinari esmentat garantirà que la captura de les dades dels codis d’identificació animal corresponents als bols/cròtals electrònics posats als animals s’efectue mitjançant el lector de radiofreqüència. Aquests codis, juntament amb les dades de l’explotació i les dades bàsiques dels animals identificats, es comunicaran mitjançant un fitxer informatitzat en el termini màxim de set dies naturals, comptats a partir del naixement de l’animal. No obstant això, aquest termini podrà computar-se des de la data d’implantació dels mitjans d’identificació.

3. El contingut de l’esmentat fitxer estarà disponible en la seu electrònica de la Generalitat.

4. La comunicació es realitzarà d’acord amb el que disposa l’article 4 del present decret, per a registrar-la en la base de dades RIIA.

 

**Article 50. Comunicació de les morts de reproductors de l****’esp****ècie ovina i caprina**

La persona titular de l’explotació, en un termini màxim de tres mesos, serà la responsable de comunicar al servei veterinari oficial la mort dels ovins i els caprins identificats individualment, de conformitat amb el procediment disposat en l’article 4 d’aquest decret, per a enregistrar-ho en la base de dades RIIA.

 

**Article 51. Actualització censal dels animals de l****’esp****ècie ovina-caprina identificats electr****ònicament en l****’explotaci****ó**

1. De conformitat amb la normativa nacional vigent en matèria d’identificació ovina i caprina, les persones posseïdores o titulars han de facilitar, almenys una vegada a l’any, la relació d’animals identificats electrònicament en l’explotació, a l’efecte de l’actualització del Registre general d’identificació individual d’animals (RIIA) a la Comunitat Valenciana.

2. La direcció general competent en matèria de ramaderia establirà, a través de la seu electrònica de la Generalitat, el procediment per a dur a terme el que es disposa en l’apartat 1 del present article.

 

**Article 52. Sol·licitud de material d****’identificaci****ó dels animals de l****’esp****ècie ovina-caprina**

1. Les persones titulars d’explotacions ramaderes o les persones autoritzades per aquests podran sol·licitar autorització per a obtindre els identificadors establits legalment per al bestiar oví i caprí, a través de mitjans electrònics, mitjançant el procediment establit a aquest efecte en la seu electrònica de la Generalitat.

2. Una vegada obtinguda l’autorització per part de la direcció general amb competències en matèria de sanitat animal, podran obtindre el material corresponent per mitjà de qualsevol de les empreses fabricadores autoritzades.

3. La direcció general competent en matèria de sanitat animal serà la responsable de l’assignació dels codis dels transponedors per a la identificació dels ovins i caprins que es duguen a terme en explotacions localitzades a la Comunitat Valenciana.

4. S’atorgaran els rangs d’identificadors esmentats a les empreses fabricants autoritzades d’acord amb les seues necessitats, i aquestes, per a cada comanda dels titulars d’explotacions ramaderes que satisfacen, hauran de comunicar a la direcció general amb competències en matèria de sanitat animal els rangs utilitzats, l’explotació ramadera sol·licitant, la data sol·licitud, l’espècie, el tipus d’identificador i la data de fabricació.

 

**Article 53. Sol·licituds de duplicats en oví-caprí**

1. La persona titular de l’explotació, immediatament després de tindre’n coneixement, sol·licitarà a l’oficina comarcal agrària corresponent l’autorització per a la petició, a l’empresa subministradora, del duplicat del material d’identificació perdut o deteriorat d’un animal identificat, de conformitat amb aquest decret.

2. Es podrà adjuntar a la sol·licitud un fitxer informatitzat, el contingut del qual s’establirà en la seu electrònica de la Generalitat, que acumule els duplicats sol·licitats per a la càrrega massiva per part de l’Oficina Comarcal Agrària.

 

**Índex** **▲**

 

CAPÍTOL IV  
 Identificació individual de boví a la Comunitat Valenciana

 

**Article 54. Identificació dels caps de bestiar d****’explotacions de l****ídia**

1. Les persones titulars de les explotacions ramaderes de lídia estaran obligades a comunicar al servei veterinari oficial la ferrada dels caps de bestiar de la raça lídia, mitjançant un certificat emés per l’associació que gestione el llibre genealògic esmentat, en el qual s’indique la correspondència entre la identificació del cròtal oficial i el codi genealògic, per a gravar-ho posteriorment en la base de dades RIIA i fer l’expedició actualitzada del document d’identificació corresponent.

2. La no coherència d’informació entre el certificat emés per l’associació que gestione el llibre genealògic dels animals de lídia i la base de dades RIIA donarà lloc a la no inscripció en el RIIA del codi genealògic corresponent al llibre genealògic, així com a l’emissió d’un informe del servei veterinari oficial sobre les discrepàncies observades, que s’enviarà a l’associació esmentada.

3. S’establiran controls oficials a l’efecte de comprovar i verificar la traçabilitat de la identificació mitjançant la presa de mostres de cada animal per a elaborar perfils genètics en el laboratori acreditat que es designe.

4. S’establiran controls oficials per a identificar els caps de bestiar de lídia o altres bovins amb identificadors electrònics quan hi haja indicis o sospites motivades d’un risc justificat de manipulació o un ús fraudulent dels sistemes d’identificació, així com en els casos d’animals sospitosos o positius a les proves de tuberculosi. Els números dels identificadors electrònics implantats es gravaran en el RIIA i en els documents d’identificació.

5. No es consideraran animals identificats correctament els caps de bestiar de lídia amb marques de ferro no visibles, no recognoscibles, alterades, que no es corresponguen amb la documentació oficial o amb sospites de manipulació o frau. Totes aquestes incidències es notificaran mitjançant informe del servei veterinari oficial a l’associació del llibre genealògic corresponent.

6. Per a ser considerats animals identificats correctament, les incidències en les marques de ferro hauran de ser justificades mitjançant un certificat de l’associació del llibre genealògic en què s’informe dels errors en el marcatge i es justifiquen.

 

**Article 55. Comunicació de naixements en boví**

1. Les persones titulars de les explotacions ramaderes de l’espècie bovina queden obligades a comunicar al servei veterinari oficial la informació relativa als naixements d’animals en la seua explotació, i han d’indicar-hi la data en què han tingut lloc. Aquesta comunicació haurà de realitzar-se en el termini de set dies naturals, comptats a partir del naixement de l’animal. No obstant això, aquest termini podrà computar-se des de la data d’implantació dels mitjans d’identificació.

2. La comunicació dels naixements al servei veterinari oficial es farà d’acord amb el que es disposa en l’article 4 d’aquest decret, per a la gravació en la base de dades RIIA.

 

**Article 56. Comunicació de les morts en les explotacions de boví**

La persona titular de l’explotació, en un termini màxim de set dies naturals, serà la responsable de comunicar al servei veterinari oficial la mort dels bovins i els caprins identificats individualment, de conformitat amb el procediment disposat en l’article 4 d’aquest decret, per a registrar-ho en la base de dades RIIA.

 

**Article 57. Sol·licitud de material d****’identificaci****ó dels animals de l****’esp****ècie bovina**

El procediment serà el mateix que el descrit en l’article 52 per a l’oví i caprí.

 

**Article 58. Sol·licituds de duplicats en boví**

El procediment serà el mateix que el descrit en l’article 53 per a l’oví i caprí.

 

**Índex** **▲**

 

CAPÍTOL V  
 Obligacions en matèria d’identificació   
 en la retirada i la destrucció de cadàvers

 

**Article 59. Obligacions en matèria d****’identificaci****ó en la retirada i la destrucci****ó de cad****àvers de bovins i equins**

1. En el cas de bovins o equins morts en explotacions ramaderes de la Comunitat Valenciana, per a la retirada de l’animal s’actuarà d’acord amb el procediment següent:

a. La persona titular de l’animal haurà de telefonar a una empresa de retirada i destrucció de cadàvers autoritzada, llevat que estiga dins de les excepcions previstes en la normativa vigent o que dispose d’un altre sistema autoritzat per a fer-ho.

b. El personal de l’empresa de retirada i destrucció de cadàvers comprovarà la identificació de l’animal. En el cas d’animals identificats electrònicament, utilitzarà un lector de microxips.

c. Si els animals disposen de document d’identificació, serà retirat pel personal de l’empresa de recollida i destrucció de cadàvers per a lliurar-lo posteriorment al servei de la direcció general amb competències en matèria de sanitat animal, de la manera que aquesta determine.

d. Si l’animal no disposa de cap dels elements d’identificació establits per la normativa vigent, el servei veterinari oficial autoritzarà la retirada de l’animal mitjançant el procediment que es determine des de la direcció general competent en matèria de sanitat animal. Tot això sense perjudici de les sancions que puguen produir-se per a la persona titular de l’animal.

2. A més del que es disposa en l’apartat 1 d’aquest article, l’empresa de retirada haurà de:

a. Tindre a la disposició de la persona titular de l’animal i del servei veterinari oficial els documents justificatius de la retirada de l’animal, bé siga en format paper o electrònic.

b. Reflectir, en els esmentats documents justificatius de la retirada, el número d’inscripció de l’explotació en el REGA, les dades identificatives de l’animal segons l’espècie i les incidències detectades en matèria d’identificació, si és el cas.

c. Enviar mensualment, al servei de la direcció general amb competències en matèria de sanitat animal, de la manera que aquesta determine, un fitxer amb les dades recollides dels animals. En equí, el fitxer haurà de contindre almenys el municipi de retirada, la data de retirada, el número REGA, el NIF de la persona titular, el número de microxip i el número Universal Equine Life Number (UELN) del DIE, i en boví, almenys el municipi de retirada, la data de retirada, el número REGA, el NIF de la persona titular i el número d’identificació individual de l’animal.

d. Disposar d’un registre independent, que estarà a la disposició del servei veterinari oficial, amb la relació dels cadàvers d’animals bovins de lídia retirats en les ubicacions corresponents a la celebració de festejos o espectacles taurins, amb la indicació de la ubicació, la data de retirada i la identificació individual de l’animal.

e. Col·laborar amb l’autoritat competent en matèria de sanitat animal per a la resolució de les incidències que es detecten en la retirada de cadàvers.

 

**Article 60. Obligacions en matèria d****’identificaci****ó en la retirada i la destrucci****ó de cad****àvers d****’esp****ècies diferents de la bovina i l****’equina**

Les empreses de retirada de cadàvers hauran de col·laborar amb l’autoritat competent en matèria de sanitat animal i comunicar les incidències observades en el procediment de retirada de cadàvers.

 

**Índex** **▲**

 

TÍTOL V  
 Controls

 

**Article 61. Controls**

1. La direcció general competent en matèria de sanitat animal establirà els controls documentals i sobre el terreny necessaris per a comprovar el compliment de les condicions i els requisits que estableix aquest decret.

2. Els controls esmentats els duran a terme els serveis veterinaris oficials de la conselleria competent en matèria de sanitat animal, o la persona física o l’organisme delegat al qual haja delegat les funcions de control oficial o d’altres activitats oficials la direcció general competent en matèria de sanitat animal, de conformitat amb les condicions que estableix el Reglament (UE) 2017/625, del Parlament Europeu i del Consell, de 15 de març de 2017, relatiu als controls i altres activitats oficials efectuats per a garantir l’aplicació de la legislació sobre aliments i pinsos, i de les normes sobre salut i benestar dels animals, sanitat vegetal i productes fitosanitaris.

3. D’acord amb l’article 33 del Reglament (UE) 2017/625 del Parlament Europeu i del Consell, de 15 de març de 2017, sobre les persones físiques o els organismes delegats als quals es faça una delegació de funcions de control oficial o de funcions relacionades amb altres activitats oficials, exercirà la supervisió la direcció general competent en matèria de sanitat animal mitjançant les auditories o inspeccions sobre les persones o organismes delegats esmentats, o, si és el cas, es revocarà totalment o parcialment la delegació.

 

**Article 62. Detecció d****’irregularitats en el transport d****’animals vius**

Els serveis veterinaris oficials, davant de la detecció en el transport de bestiar d’animals vius sense la documentació sanitària de trasllat ni identificació dels animals ni origen conegut, de conformitat amb aquest decret i amb la normativa vigent aplicable, els posaran en quarantena i els aïllaran amb caràcter immediat, i, si no és possible, els mataran i els destruiran de conformitat amb la normativa en matèria de subproductes d’origen animal no destinats al consum humà (SANDACH).

 

**Índex** **▲**

 

TÍTOL VI  
 Règim sancionador

 

**Article 63. Règim sancionador**

1. En cas d’incompliment de les obligacions que estableix aquest decret, serà aplicable el règim d’infraccions i sancions establit en la Llei 6/2003, de 4 de març, de ramaderia de la Comunitat Valenciana, i en la Llei 8/2003, de 24 d’abril, de sanitat animal.

2.  El que es disposa en l’apartat anterior s’aplicarà sense perjudici de les responsabilitats mediambientals, civils, penals o d’un altre ordre que hi puguen concórrer.

 

**Índex** **▲**

 

DISPOSICIÓNS ADDICIONALS

 

**Primera. Desenvolupament informàtic**

La Direcció General amb competències en matèria de sanitat animal sota la planificació, la coordinació, l’autorització i el control de la direcció general amb competències en matèria de tecnologies de la informació i comunicacions, desenvoluparà informàticament els procediments de comunicació establits en el present decret que encara no tenen tràmit electrònic específic en la seu electrònica de la Generalitat.

 

**Segona. Mitjans electrònics per a la tramitació telemàtica**

En els supòsits en els quals, per mitjà d’aquest decret, s’estableix com a única via de tramitació l’electrònica, l’Administració posarà els mitjans apropiats perquè puguen fer la tramitació en l’Oficina Comarcal Agrària les persones físiques que no disposen dels mitjans electrònics necessaris.

 

**Tercera. Competències d****’altres autoritats**

Els esments fets en aquest decret referents a l’autorització per a l’exercici de l’activitat o el funcionament d’una explotació ramadera s’entendran sense perjudici de les competències que tenen les autoritats municipals, autonòmiques o de l’Estat en l’exercici de l’activitat econòmica, urbanística, ambiental o d’un altre tipus.

 

**Quarta. Mitjans de transport**

Tots els mitjans de transport d’animals autoritzats sobre la base de la Llei 8/2003, de 24 d’abril, de sanitat animal, hauran de portar un senyal clar i visible que indique la presència d’animals vius.

 

**Cinquena. Manuals de procediment**

La gestió administrativa en matèria de registre, identificació i moviment en l’àmbit de la Comunitat Valenciana la duran a terme els diversos òrgans administratius implicats i serà concorde amb el que establisca la direcció general competent en matèria de sanitat animal en els manuals de procediment corresponents.

 

**Sisena. No increment de la despesa**

El que es disposa en aquest decret no suposarà un increment de la despesa pública.

 

**Setena. Delegació per a l****’expedici****ó de certificats sanitaris de trasllat.**

1. De conformitat amb l’article 7 de la Llei 6/2003, de 4 de març; l’article 50 de la Llei 8/2003, de 24 d’abril, i el Reglament (UE) 2017/625, de 15 de març, la direcció general amb competències en matèria de sanitat animal podrà delegar l’expedició dels certificats sanitaris de trasllat d’animals procedents d’explotacions ramaderes inscrites en el Registre d’explotacions ramaderes de la Comunitat Valenciana.

2. Els requisits i condicions per a obtindre l’esmentada delegació seran, en tot cas, almenys els següents:

a) Ser personal veterinari d’una associació de defensa sanitària ramadera (ADSG) o d’una associació d’explotacions ramaderes que constituïsquen una xarxa de vigilància epidemiològica.

b) Els animals de les explotacions ramaderes objecte dels certificats sanitaris de trasllat hauran de pertànyer a explotacions ramaderes pertanyents a una associació de les especificades en l’apartat a del punt 2 de la present disposició.

c) El personal veterinari haurà de complir tots els requisits exigits en l’article 7 de la Llei 6/2003 i en el capítol III del Reglament (UE) 2017/625, de 15 de març.

3. En la seu electrònica de la Generalitat s’establirà

el procediment per a la sol·licitud de les delegacions objecte de la present disposició.

4. En el cas de l’expedició dels certificats sanitaris de trasllat als quals es fa referència en l’article 40 del present decret, el personal veterinari al qual es realitze la delegació estarà exempt del compliment del requisit establit en l’apartat a del punt 2 de la present disposició, sempre que l’esmentat personal veterinari haja sigut proposat per l’ajuntament corresponent al lloc on se celebre el festeig taurí tradicional.

5. De conformitat amb l’article 33 del Reglament (UE) 2017/625 del Parlament Europeu i del Consell, de 15 de març de 2017, sobre les persones físiques a les quals es realitze les delegacions objecte de la present disposició, s’exercirà la supervisió per la direcció general competent en matèria de sanitat animal mitjançant les auditories o inspeccions sobre les esmentades persones, i es podrà, si és el cas, revocar totalment o parcialment la delegació.

 

**Índex** **▲**

 

DISPOSICIÓNS TRANSITÒRIAS

 

**Disposició transitòria primera. Retorn de bovins de festejos taurins tradicionals******[1]****

Excepcionalment, mentres no es dispose de personal veterinari habilitat en els festejos taurins tradicionals per a l’emissió dels certificats sanitaris de trasllat i, per tant, no es puga procedir de conformitat amb l’apartat 3 de l’article 40, sempre que el retorn dels animals no es realitze en un termini superior a 8 hores des de l’eixida d’origen, es podrà, transitòriament durant el període de 3 anys comptats des de l’entrada en vigor del present decret, expedir inicialment pel servici veterinari oficial o habilitat segons l’apartat 2 de l’article 40, un certificat sanitari de trasllat en el qual es ressenye expressament que empara la tornada a l’explotació d’origen.

 

**Segona. Resolució d****’expedients en tramitaci****ó.**

Els expedients corresponents a explotacions en fase d’autorització i respecte dels quals no haja recaigut una resolució ferma en via administrativa, es resoldran de conformitat amb l’aplicació de la normativa en vigor en el moment de presentació de la sol·licitud.

 

**Tercera. Comunicacions identificació individual oví-caprí a través de la seu electrònica.**

Fins al funcionament efectiu de la seu electrònica pel que fa a la comunicació de la identificació individual d’oví i caprí, el fitxer al qual es fa referència en l’article 49 es transmetrà a l’Oficina Comarcal Agrària per a carregar els fitxers informatitzats en l’aplicació informàtica RIIA, i es retornarà a la persona interessada el justificant de recepció de la seua comunicació amb l’esment exprés sobre la càrrega efectiva del fitxer, o bé de la impossibilitat de carregar-lo, adjuntant en aquest cas l’informe d’errors pels quals no es pot realitzar la càrrega.

 

**Quarta. Expedició de *conduces* per a trasllat a escorxador per mitjans electrònics.**

1. Fins a l’efectiu funcionament del tràmit electrònic per a l’expedició de *conduces* per a trasllat a escorxador al qual es fa referència en l’article 30.4, els *conduces* per a trasllat a escorxador podran seran entregats pels serveis veterinaris oficials en format paper a la persona interessada. Aquests documents hauran d’estar identificats amb el número de registre que l’explotació tinga assignat.

2. En el termini màxim de set dies naturals des que tinga lloc l’eixida dels animals, els titulars de les explotacions ramaderes d’origen hauran de registrar, preferentment en l’oficina comarcal agrària on radique el registre de la seua explotació, una còpia dels *conduces* per a trasllat a escorxador utilitzats per a l’enregistrament del moviment en REMO.

 

**Índex** **▲**

 

DISPOSICIÓ DEROGATÒRIA

 

**Única. Derogació**

1. Queden derogades les disposicions normatives següents:

Ordre de 5 de juliol de 1985, de la Conselleria d’Agricultura, Pesca i Alimentació, per la qual s’estableixen normes sobre ordenació sanitària en el sector porcí.

Decret 12/1987, de 2 de febrer, del Consell de la Generalitat Valenciana, pel qual es regula i s’ordena l’activitat apícola a la Comunitat Valenciana.

Ordre de 2 d’octubre de 1989, de la Conselleria d’Agricultura i Pesca, per la qual s’autoritza els titulars d’explotacions porcines, incloses en agrupacions de defensa sanitària i granges qualificades sanitàriament, al trasllat d’animals amb destinació a escorxador emparat en un *conduce* per a trasllat a escorxador.

Decret 172/1993, de 13 de setembre, del Govern Valencià, pel qual es regula la cria de pollastres d’engreix en les explotacions situades en termes municipals d’alta densitat avícola.

Decret 76/1995, de 2 de maig, del Govern Valencià, pel qual es crea la llista d’explotacions ramaderes i es dicten normes relatives a la documentació i l’ordenació sanitària d’aquestes en l’àmbit territorial de la Comunitat Valenciana.

Ordre de 14 de febrer de 1996, de la Conselleria d’Agricultura i Medi Ambient, per la qual s’estableixen normes zootècniques i de documentació zoosanitària per a les explotacions ramaderes de boví, porcí, equí, oví, caprí, avícola, cunícola i apícola.

Decret 236/1996, de 10 de desembre, del Govern Valencià, pel qual s’autoritza la inclusió de noves espècies ramaderes en l’annex del Decret 76/1995, de 2 de maig, del Govern Valencià, de creació de la Llista d’explotacions ramaderes.

Ordre de 5 de desembre 2007, de la Conselleria d’Agricultura, Pesca i Alimentació, per la qual es regula la gestió del Registre general de moviments de bestiar i el Registre general d’identificació individual d’animals a la Comunitat Valenciana.

Ordre 6/2012, de 26 de març, de la Conselleria d’Agricultura, Pesca, Alimentació i Aigua, sobre identificació, registre i moviment d’èquids a la Comunitat Valenciana.

2. Queden derogades totes les disposicions de rang igual o inferior que s’oposen al que disposa aquest decret.

 

**Índex** **▲**

 

DISPOSICIÓNS FINALS

 

**Primera. Habilitació reglamentària**

Es faculta la persona titular de la conselleria competent en matèria de sanitat animal per a dictar totes les disposicions que siguen necessàries per al desplegament i l’execució d’aquest decret.

 

**Segona. Entrada en vigor**

Aquest decret entrarà en vigor l’endemà de publicar-se en el *Diari Oficial de la Generalitat Valenciana*.

 

**Índex** **▲**

 

Montanejos, 14 d’abril de 2023

 

El president de la Generalitat  
 Ximo Puig i Ferrer

 

La consellera d’Agricultura, Desenvolupament Rural,  
 Emergència Climàtica i Transició Ecològica  
 Isaura Navarro Casillas

 

 

 

ANNEX I  
 Contingut mínim del full de transhumància apícola

 

1. Dades de l’explotació d’origen:

a. Codi REGA de l’explotació origen.

b. NIF i nom i cognoms / raó social de la persona titular de l’explotació.

2. Dades per cada trasllat inclòs en la transhumància per als pròxims tres mesos:

a. Data prevista d’inici de l’assentament

b. Nombre de bucs traslladats.

c. Lloc d’origen dels bucs: Província, municipi, finca o paratge i coordenades (longitud (X) i latitud (Y) en sistema geodèsic ETRS89)

d. Lloc de destinació dels bucs: Província, municipi, finca o paratge i coordenades (longitud (X) i latitud (Y) en sistema geodèsic ETRS89)

3. Conformitat amb signatura del servei veterinari oficial i segell de la unitat veterinària.

 

**Índex** **▲**

 

 

ANNEX II  
 Contingut mínim del certificat sanitari de trasllat

 

1. Dades de l’explotació d’origen:

a. Codi de l’explotació.

b. NIF i nom i cognoms / raó social de la persona sol·licitant

c. Municipi de l’explotació

d. Província de l’explotació

e. Qualificació sanitària de l’explotació

f. Classificació zootècnica de l’explotació

g. Declaracions de la persona sol·licitant:

«Que en els animals que alberga l’explotació referida no s’observa cap anomalia i que els animals objecte de la sol·licitud de trasllat es troben perfectament identificats i en perfectes condicions per al trasllat, d’acord amb la legislació vigent.»

h) Signatura de la persona sol·licitant

2. Dades de l’explotació de destinació:

a. Codi de l’explotació.

b. NIF, nom i cognoms / raó social de la persona titular de l’explotació

c. Municipi de l’explotació

d. Província de l’explotació

3. Dades del moviment d’animals:

a. El codi REMO del moviment.

b. Data i hora d’eixida previstes.

c. Data i hora d’arribada previstes.

d. Espècie.

e. Nombre d’animals establit, si és el cas, per categories, segons les normatives sectorials.

f. Identificació individual dels animals segons requerisca la normativa sectorial o sanitària. 

4. Dades del transport i transportista (s’han d’aportar en el moment de la càrrega o abans)

a. Codi del mitjà de transport (exempt si no s’utilitza un mitjà de transport motoritzat).

b. Tipus de mitjà de transport.

c. Número d’autorització del transportista (exempt si no s’utilitza mitjà de transport motoritzat i/o en transports inferiors a 50 km).

d. NIF, nom i cognoms / raó social del transportista.

e. Signatura del transportista

5. Dades del servei veterinari oficial o habilitat:

a. Nom i cognoms

b. NIF

c. Càrrec (servei veterinari oficial o habilitat)

d. Oficina Comarcal Agrària, en el cas del servei veterinari oficial

e. Declaració en què conste que l’explotació ramadera no està subjecta a restriccions de moviment i està sota control sanitari, i que no hi ha en aquesta, ni en el seu municipi, cap malaltia infectocontagiosa subjecta a declaració oficial que impedisca l’expedició dels animals indicats.

f. Signatura del servei veterinari oficial o habilitat

6. Altres dades, només en el cas d’explotacions avícoles:

a. Declaració del servei veterinari oficial o habilitat, si és el cas, que indique que es compleixen les condicions per al moviment que estableix el Reial decret 637/2021, de 27 de juliol, pel qual s’estableixen les normes bàsiques d’ordenació de les granges avícoles.

b. Si és procedent, el número de certificat d’inspecció ante mortem en el cas dels moviments d’aus de corral amb destinació a escorxador.

c. Si és procedent, el número de certificat d’inspecció previ al moviment d’aus amb destinacions diferents d’escorxador.

 

**Índex** **▲**

 

 

ANNEX III  
 Contingut mínim del *conduce* de trasllat a escorxador

 

a) Dades d’explotació d’origen

1r. Espècie inclosa al *conduce* per a trasllat a escorxador

2n. Codi REGA

3r. Nom d’explotació

4t. Província i municipi d’explotació

5é. NIF, nom i cognoms / raó social de la persona titular de l’explotació

6é. Tipus d’explotació i classificació zootècnica

7é. Qualificació sanitària

8é. Associació de Defensa Sanitària Ramadera (ADSR)

9é. Signatura de la persona titular/representant d’explotació

 

b) Dades d’escorxador de destinació

1r. Codi REGA

2n. Nom de l’escorxador

3r. Província i municipi de l’escorxador

4t. NIF i nom i cognoms / raó social de la persona titular de l’escorxador

5é. Número de registre sanitari

 

c) Dades del transport

1r. Codi SIRENTRA del transportista

2n. NIF i nom i cognoms / raó social del transportista

3r. Mitjà de transport

4t. Identificació del mitjà de transport (matrícula)

5é. Signatura del transportista

 

d) Dades del moviment

1r. Codi REMO

2n. Data d’emissió del document

3r. Data d’eixida

4t. Data d’arribada

5é. Hora estimada d’eixida

6é. Hora estimada d’arribada

 

e) Composició del moviment d’animals amb identificació individual

1r. Total d’animals

2n. Codi RIIA/UELN d’animals

f) Composició del moviment d’animals per lots

1r. Total d’animals

2n. Categoria d’animals inclosos

3r. Total d’animals inclosos per categoria 

 

**Índex** **▲**

 

 

 

---

****[1]****La disposició transitòria primera es modifica pel [**Decret 44/2024, de 16 d'abril, del Consell**](https://dogv.gva.es/va/eli/es-vc/d/2024/04/16/44/), pel qual es modifica el Decret 58/2023, de 14 d'abril, del Consell, d'ordenació del sector ramader, pel qual es regulen els procediments de registre, identificació i moviment dels animals de les explotacions ramaderes de la Comunitat Valenciana (DOGV núm. 9830 de 17.04.2024).


Còpia Permalink ELI